Tambadau Sabah Akan `Dimahkotakan’ Gelaran Juara Liga Premier 2019 Malam Ini

Sejarah akan dipahat di Stadium Likas pada 13 Julai 2019 di mana skuad Tambadau Sabah akan `dimahkotakan’ dengan gelaran Juara Liga Premier 2019.

Ianya sejarah yang membuka lembaran baru Sabah dalam kancah bola sepak negara, menamatkan penantian 23 tahun selepas kali pertama merangkul gelaran juara Liga Perdana pada 1996.

Tambadau Sabah juga akan kembali ke saingan utama bola sepak negara iaitu di Liga Super musim depan (2020).Apapun, saingan musim ini sebenarnya belum berakhir.  Cuma Tambadau Sabah telah menyelesaikan misinya lebih awal dari jadual.

Tempat ke Liga Super sudah disahkan selepas menumpaskan JDT II 1-0 di Stadium Pasir Gudang 5 Julai lalu ketika ia masih berbaki tiga perlawanan.

Tambadau Sabah kemudiannya mengesahkan gelaran juara Liga Premier 2019 menjadi mutlaknya selepas mengutip mata ke-40 dengan menumbangkan UiTM FC di Stadium UiTM Shah Alam, Selangor pada 9 Julai ketika ia masih ada dua baki perlawanan.

Dua baki perlawanan itu termasuk menentang Kelantan di Stadium Likas, Sabtu ini (13 Julai) dan Terengganu FC II di stadium Sultan Ismail Nasiruddin Shah, Kuala Terengganu pada 20 Julai.

Selepas itu, Tambadau Sabah akan mengharungi cabaran terakhir lebih getir musim ini iaitu kejohanan Piala Malaysia yang dijadualkan bermula awal Ogos.

Oleh itu, marilah kita teruskan sokongan padu kepada skuad Tambadau kita. Sabtu ini, sambil turut menyambut Piala Juara Liga Premier, kita iringi skuad Tambadau dengan sokongan padu melayani kunjungan Kelantan di mana ia juga aksi terakhir Tambadau sebagai tuan rumah saingan liga musim ini. Sepak mula perlawanan adalah pada jam 9.00 malam.

Tiket untuk menyaksikan perlawanan akan dijual di kaunter tiket stadium Likas bermula jam 8.00 pagi pada 13 Julai.

Pemangku Presiden SAFA Datuk Peter Anthony berkata, TYT Tun Juhar Mahiruddin dan isteri serta Ketua Menteri Datuk Seri Panglima Mohd Shafie Apdal dan isteri juga akan sama-sama menyaksikan perlawanan itu seterusnya menyampaikan Piala Juara Liga Premier kepada pasukan.


Feri Khas Untuk Pelajar Perlu Disediakan

SANDAKAN: Penduduk pulau Kampung Tanjung Aru memerlukan sebuah bot pengangkutan khas untuk mengangkut pelajar sekolah menengah dan murid sekolah rendah dari kampung tersebut ke bandar setiap hari ini.

Perkara tersebut adalah antara yang disampaikan penduduk di situ kepada Ahli Parlimen Sandakan, Vivian Wong ketika beliau melawat kampung tersebut hari ini.

Vivian berkata, walaupun kampung tersebut bukan dalam kawasan Parlimen Sandakan, namun beliau berasa bertanggungjawab tentang insiden perlanggaran bot yang berlaku semalam dan datang ke kampung itu hari ini untuk berdialog dengan penduduknya.

“Saya telah bercakap dengan penduduk kampung, mereka tidak minta banyak cuma bot untuk mengangkut pelajar pergi balik ke Sandakan setiap hari, saya dapati permintaan ini perlu kerana setiap hari bot penumpang yang ada sesak.

“Mereka tiada pilihan, sesiapa yang mahu pergi sekolah terpaksa naik apa sahaja bot yang ada kerana tidak cukup sebab itulah selalu sesak,” katanya ketika ditemui pemberita di pulau berkenaan.

Vivian berkata, sehubungan itu, beliau akan melakukan kajian dan mencari jalan untuk menyediakan sebuah feri khas yang boleh mengangkut lebih 50 pelajar dari pulau itu setiap hari.

Katanya, penduduk di kampung itu adalah rakyat Malaysia, justeru mereka layak untuk mendapatkan infrastruktur asas seperti pengangkutan yang baik untuk pergi ke sekolah.

Sementara itu, sempena kunjungan ke kampung berkenaan, Vivian turut menyampaikan sumbangan kepada mangsa yang terlibat dalam insiden bot karam semalam.

Dalam kejadian itu, seorang anggota polis Koperal Asman Ongkal, 37, lemas selepas membantu menyelamatkan penumpang-penumpang lain.

Sebanyak 37 penumpang berada di dalam bot itu ketika kejadian termasuk 28 murid dan pelajar.


Madius Beri Keterangan Kepada Polis

KOTA KINABALU: Timbalan Ketua Menteri Sabah, Datuk Seri Madius Tangau, menjelaskan kenyataannya di laman sosial Facebook mengenai pengislaman di Tambunan 21 Julai lalu merujuk kepada tindakan seorang individu semata-mata.

Beliau, yang memberi keterangan selama tiga jam kepada polis hari ini berhubung kenyataan yang didakwa menimbulkan kegusaran orang ramai itu, menegaskan ia bukan untuk menunjukkan rasa tidak hormat kepada agama lain.

Madius, ketika ditemui di pejabatnya, berkata kenyataan berhubung pengislaman beramai-ramai di Tambunan itu dibuat hanya sebagai peringatan kepada semua mengenai perkara yang pernah terjadi di negeri ini.

Katanya, ketika menjadi Pengerusi Kumpulan Tindakan Sosial Pelajar Katholik Sabah di Universiti Pertanian Malaysia (UPM) kira-kira 38 tahun lalu, beliau menerima memorandum ditandatangani 2,000 individu berhubung tindakan berkenaan untuk diserahkan kepada Perdana Menteri.

“Memorandum ini saya serahkan kepada Datuk Seri Anwar Ibrahim, yang ketika itu Timbalan Menteri di Jabatan Perdana Menteri. Bagaimanapun, disebabkan perkara ini masih dalam siasatan polis, ia tidak boleh dedahkan kepada umum.

“Saya difahamkan, sebanyak 33 laporan polis dibuat berhubung kenyataan berkenaan. Oleh itu, hari ini saya menjemput pihak polis untuk mengambil keterangan dan menyerahkan dokumen berkaitan bagi menjelaskan kenyataan itu,” katanya pada sidang media di pejabatnya, hari ini.

Madius berkata beliau percaya pihak polis akan menjalankan siasatan dengan adil lagi profesional dan selaku Presiden Parti Pertubuhan Pasokmomogun Kadazandusun Murut Bersatu (UPKO), beliau sentiasa menyokong dan memupuk keharmonian antara kaum serta agama di negara ini.

“Malah, pada 2014, saya menubuhkan Biro Agama dan Keharmonian Kaum untuk UPKO dalam usaha mempertingkatkan tolak ansur dan saling menghormati antara agama dalam kalangan ahli,” katanya.


“Ibu Belum Habis Pantang…” – Bayi Berusia 3 Hari Meninggal Dunia Disebabkan Virus Dari Asap Jerebu

Sebelum ini media melaporkan seorang bayi 4 bulan dan warga emas menjadi korban pertama disebabkan jerebu yang teruk di Indonesia.

Terbaru, seorang lagi bayi dilaporkan meninggal dunia baru-baru ni dikatakan sebab terdedah kepada asap tebal disebabkan oleh kebakaran hutan.

Menurut Detik, kejadian itu berlaku di Pekan Baru di mana jerebu di sana telah meragut nyawa bayi yang baru sahaja berusia 3 hari itu pada malam 18 September baru-baru ini.

Lebih menyedihkan, ayah mangsa, Evan Zebdrato berkata ketika kejadian bayi itu sebenarnya sedang dalam perjalanan ke hospital.

Anak saya meninggal dalam perjalanan dibawa ke Rumah Sakit Syafir.”

Difahamkan, anaknya dibawa ke hospital kira-kira jam 10 malam untuk menerima rawatan disebabkan mengalami demam panas. Kata Evan, sebelum dikejarkan ke hospital anaknya itu sudah dibawa berjumpa bidan namun lepas makan ubat diberi, suhu badannya tidak turun.

Anak saya lahir pada 16 September. Hari kedua lahir udah demam. Saya bawa ke bidan karena bayi saya batuk-batuk dan sesak nafas. Bidan memberikan obat untuk anak saya.”

Kondisi bayi saat itu bibirnya sudah menghitam, sesak napas. Panas badan anaknya saya mencapai 40. Makannya saya bawa ke rumah sakit, tapi belum sampai ke rumah sakit Syafira anak saya meninggal.”

Walapun sudah meninggal dunia ketika dalam perjalanan, Evan tetap bawa bayinya ke hospital untuk diperiksa oleh doktor di sana. Ketika itulah dia dimaklumkan anaknya dijangkiti sejenis virus yang disebabkan oleh asap.

Anak saya sempat diperiksa dokter, kata dokternya terkena virus akibat asap. Saya belum sempat buat nama bayi…”

Evan dan isteri, Lismayani Zega terpaksa redha dan terima pemergian anaknya meskipun belum sempat sebulan hidup di dunia. Lebih menyedihkan, isteri Evan kini masih dalam proses berpantang lepas melahirkan anak mereka.

Bayangkan, luka bersalin pun belum sembuh dah terpaksa tanggung sedih kehilangan anak


5 Anggota Bomba Lintas Positif COVID-19

KOTA KINABALU: Operasi Balai Bomba dan Penyelamat (BBP) Lintas di sini, ditutup sementara berikutan lima pegawai dan anggota disahkan dijangkiti COVID-19.

Semua anggota dan pegawai di balai berkenaan diarahkan menjalani kuarantin untuk mengawal penularan wabak berkenaan.

Bagaimanapun, ia tidak menjejaskan sebarang operasi kecemasan berikutan Jabatan Bomba dan Penyelamat Malaysia (JBPM) Sabah melaksanakan penugasan bantuan keanggotaan dari balai berhampiran.

Pengarah JBPM Sabah, Kamarulzaman Malik Abdullah, berkata siasatan mendapati, penularan wabak itu dipercayai berpunca daripada ahli keluarga salah seorang anggota sebelum merebak kepada empat yang lain sejak 25 November lalu.

“Kita hanya menutup operasi BBP Lintas sekejap untuk proses sanitasi sebelum dibuka semula dengan penugasan khas anggota dan pegawai daripada BBP Kota Kinabalu, BBP Penampang dan BBP Tuaran,” katanya ketika dihubungi di sini, hari ini.

Kamarulzaman berkata, ia sebagai persediaan menghadapi sebarang kemungkinan, lebih-lebih lagi ketika hujung tahun yang sering berlaku banjir.

Katanya, JBPM juga menyediakan pelan kontigensi untuk bantuan kepada kawasan berisiko banjir seperti Kota Belud dan Beaufort.

“Contohnya, sekiranya berlaku banjir di Kota Belud, kita akan membuat bantuan penugasan daripada bahagian utara seperti BBP Kudat, BBP Kota Marudu dan BBP Ranau.

“Begitu juga sekiranya berlaku banjir di Beaufort, JBPM akan menggerakkan bantuan daripada BBP Sipitang dan BBP Keningau termasuk BBP Kota Kinabalu,” katanya.

Sehubungan itu, Kamarulzaman mengingatkan semua anggota dan pegawai bertugas supaya sentiasa mengamalkan prosedur operasi standard (SOP). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Warga Asing Ditahan Terbabit Bom Ikan Di Pulau Balambangan

KUDAT: Pasukan Polis Marin (PPM) menahan seorang lelaki warga asing kerana disyaki menjalankan aktiviti menangkap ikan menggunakan bahan letupan di Tanjung Padang, Pulau Balambangan, di sini kelmarin.

Suspek berusia 40 tahun ditahan anggota PPM Kudat bersama Jabatan Perikanan Kudat dalam Ops Bersepadu yang bermula kira-kira jam 8 pagi.

Komander PPM Wilayah 4 Sabah, Asisten Komisioner Mohamad Pajeri Ali berkata ketika sedang menjalankan pemantauan di sekitar Tanjung Padang, pihaknya mengesyaki seorang lelaki dewasa cuba melarikan diri selepas menyedari kehadiran anggota PPM Kudat.

“Anggota PPM terus mengekori dan lelaki itu ditahan di sebuah rumah di pesisir Tanjung Padang.

“Pemeriksaan ke atas rumah itu menemui detonator yang dipercayai digunakan untuk mengebom ikan di sekitar perairan daerah ini,” katanya dalam kenyataan media hari ini.

Mohamad Pajeri berkata sebuah bot pam milik suspek dirampas dan pemeriksaan juga mendapati suspek tidak mempunyai dokumen pengenalan diri yang sah.

“Hasil rampasan dianggarkan bernilai RM3,094 dan tangkapan serta rampasan di bawa ke Jeti Markas Operasi PPM Kudat untuk tindakan lanjut.

“Kes disiasat mengikut Seksyen 8 Akta Bahan Letupan dan Seksyen 6(1)(C) Akta Imigresen serta Seksyen 474(1) MSO 1960 kerana kesalahan beroperasi tanpa lesen bot yang sah,” katanya.


PSUAM Mohon Pengampunan Diraja, Mahu Najib Razak Jadi PM Interim

KUALA LUMPUR: Pertubuhan Sahabat Ulul Amri Malaysia (PSUAM) menyerahkan memorandum kepada Yang di-Pertuan Agong memohon Pengampunan Diraja diberikan kepada bekas perdana menteri Datuk Seri Najib Razak sekali gus melantiknya sebagai Perdana Menteri Interim.

Presidennya, Syed Muhammad Imran Syed Abdul Aziz berkata, pelantikan Ahli Parlimen Pekan itu menepati kriteria sebagai Perdana Menteri Interim untuk menyelamatkan negara dari kemelut politik dan pandemik ketika ini.

“Bagi saya beliau (Najib) mempunyai dua kriteria, mempunyai kepercayaan daripada Tuanku dan pengalaman beliau sebagai bekas perdana menteri untuk mentadbir negara.

“Saya lihat kebanyakan rakyat ingin beliau kembali mentadbir negara, dengan itu saya mohon jika mungkin di mata Tuanku ada kekhilafan yang berlaku saya mohon ia dapat dimaafkan,” katanya selepas menyerahkan memorandum tersebut di Istana Negara, di sini pada Jumaat.

Katanya lagi, Najib telah secara konsisten memberikan nasihat dan cadangan kepada kerajaan bagaimana untuk menguruskan ekonomi dan kebajikan rakyat sejak pandemik melanda.

Pada 7 Julai 2020 Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta terhadap terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.

Beliau ketika ini sedang mengemukakan rayuan di Mahkamah Rayuan berhubung sabitan kes berhubung keputusan tersebut.

Najib juga berdepan perbicaraan lain melibatkan dana 1MDB Bhd, pertuduhan meminda laporan audit berkaitan 1Malaysia Development Berhad (1MDB) selain tuntutan cukai RM1.69 billion daripada Lembaga Hasil Dalam Negeri (LHDN). – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Francisca Ester Dinobat Ratu Unduk Ngadau Kaamatan 2019

FRANCISCA – KARAMBUNAI -UNDUK NGADAU KAAMATAN 2019

PENAMPANG: Francisca Ester Nain yang mewakili Dewan Undangan Negeri (DUN) Karambunai, dinobatkan sebagai Unduk Ngadau Kaamatan (UNK) 2019, selepas berjaya mengalahkan 63 peserta lain, hari ini.

Sebagai pembaharuan pertandingan UNK 2019 iaitu pra-penilaian serta sesi soal jawab menjadi salah satu penekanan dalam pertandingan, Francisca menggunakan kebolehannya berbahasa Dusun Tindal untuk menjawab soalan yang diberikan pada pusingan ketiga itu.

Francisca, 25 menjawab soalan pilihan dalam bahasa ibunda dan menjawab persoalan yang diberikan dengan padat.

Selain itu, katanya dengan pengalaman beliau menyertai UNK negeri pada 2017, membuktikan usaha beliau untuk memperbaiki kekurangan pada ketika itu.

“Melalui pengalaman lepas, saya memperbaiki kekurangan dalam UNK ini. Namun, bukan bermaksud saya yang paling hebat antara semua peserta. Saya akan sentiasa memperbaiki kelemahan diri.

“Sebagai UNK 2019, saya akan gunakan platform ini untuk mempengaruhi belia-belia atau generasi kini khususnya masyarakat Kadazan, Dusun dan Murut (KDM) untuk menghargai kebudayaan mereka seperti penggunaan bahasa ibunda mereka sendiri.

“Sebab, kita tahu penggunaan bahasa ibunda kita itu sangat penting. Kalau bukan kita, siapa lagi yang akan gunakan?” katanya ketika ditemui selepas diumumkan sebagai Unduk Ngadau Kaamatan 2019 di Hongkod Koisaan, Persatuan Kebudayaan Kadazandusun (KDCA), hari ini.

Melalui kemenangan berkenaan, Francisca membawa pulang hadiah berjumlah RM100,000 secara keseluruhan termasuk wang tunai bernilai RM18,000, mahkota, selempang, biasiswa pendidikan (RM50,000), dua tiket penerbangan pergi balik ke Narita Jepun serta Seoul Korea dan barangan tajaan.

Manakala, naib johan disandang oleh Annette Rabecca Januin @ Abdon mewakili Dun Pantai Manis. Beliau membawa pulang hadiah wang tunai RM13,000, trofi, selempang, biasiswa pendidikan (RM40,000), tiket penerbangan pergi balik ke Bangkok Thailand dan barangan tajaan.

Keseluruhan hadiah naib johan bernilai RM70,000.

Tempat ketiga pula dimenangi oleh Leticia Casianus Bansin mewakili Penampang.

Leticia membawa pulang hadiah keseluruhan berjumlah RM50,000 termasuk hadiah wang tunai RM10,000, biasiswa pendidikan (RM30,000), trofi, selempang, tiket penerbangan pergi balik ke Manila Filipina dan barangan tajaan lain.

Sementara itu, dengan pembaharuan pertandingan UNK 2019 iaitu penghasilan buku kajian budaya satu anugerah turut disampaikan bagi peserta UNK 2019 terbaik dalam buku kajian tersebut.

Anugerah tersebut adalah Suduvan Huminodun yang mana diberikan kepada Priscilla Gukim dari Dum Tanjung Papat yang mana sesi pembentangan dan soal jawab diadakan pada 28 Mei.

Melalui anugerah itu Priscilla membawa pulang wang tunai RM800, trofi beserta sijil.

Empat peserta lain yang turut memberi saingan pada pusingan ketiga adalah Skye Judith Harding (Tamparuli), Conne Juenin (Kundasang), Nurul Yanadido (Tandek) dan Vinny Alvionitta Sasising (Klang Valley). –SabahNewsToday


Warga Emas Maut Ketika Cuba Selamatkan Diri Dalam Kebakaran Di Putatan

PUTATAN: Seorang lelaki warga emas ditemui maut dalam kebakaran yang memusnahkan tujuh rumah di Kampung Lembising, di sini, petang tadi.

Dalam kejadian 2.50 petang itu, mangsa Sarulai Ompoit @ Jimmy, 86, ditemui berdekatan pintu utama rumah dipercayai cuba menyelamatkan diri namun gagal kerana keadaannya yang uzur.

Difahamkan, ketika kejadian mangsa seorang diri di rumah manakala ahli keluarga lain keluar bekerja.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan daripada orang awam pada jam 2.53 petang.

Katanya dua jentera dan sebuah lori tangki dari Balai Bomba dan Penyelamat (BBP) Penampang dan Kota Kinabalu dengan kekuatan 20 anggota bomba dikejarkan ke lokasi kebakaran.

“Sebaik tiba di lokasi, beberapa rumah sudah terbakar dan operasi pemadaman kemudiannya segera dilakukan.

“Api dikawal jam 4.33 petang dan pemeriksaan ke atas sebuah rumah menemui satu mayat berdekatan pintu rumahnya,” katanya di sini, hari ini.

Menurutnya, kebakaran memusnahkan lima rumah manakala dua buah rumah terbakar 10 peratus.

“Mayat mangsa kemudian dikeluarkan sebelum diserahkan kepada pihak polis untuk tindakan lanjut.

“Punca dan jumlah kerugian masih dalam siasatan,” katanya.


Kerajaan pertimbang tutup Malaysia Airlines

KUALA LUMPUR: Tun Dr Mahathir Mohamad berkata, kerajaan sedang mempertimbangkan beberapa langkah terhadap Malaysia Airlines Bhd (Malaysia Airlines), termasuk kemungkinan menutup syarikat penerbangan negara itu.

Perdana Menteri berkata, pertimbangan itu dibuat kerana kerugian dihadapi Malaysia Airlines sejak beberapa tahun lalu yang menyumbang sebahagian besar susut nilai Khazanah Nasional Bhd (Khazanah), adalah perkara serius.

Katanya, beberapa pilihan lain yang boleh diambil kerajaan dalam isu membelenggu Malaysia Airlines termasuk menjual atau menyuntik dana kepada syarikat itu.

“Saya rasa ini adalah satu perkara yang serius untuk menutup syarikat penerbangan negara.

“Kamu ingat lagi kajian sebelum ini mengenai sama ada kita perlu menutup, menjual atau menyuntik dana kepada syarikat ini? Semua ini terbuka untuk diputuskan oleh kerajaan,” katanya pada sidang media di lobi Parlimen, hari ini.

Beliau berkata demikian ketika diminta mengulas laporan media baru-baru ini yang memetik penganalisis penerbangan yang berpandangan Malaysia Airlines perlu ditutup kerana mengalami kerugian sejak diswastakan pada 2014.

Sementara itu, Menteri Hal Ehwal Ekonomi, Datuk Seri Mohamed Azmin Ali ketika mengulas isu sama, berkata pengurusan Khazanah dan Malaysia Airlines maklum dengan opsyen menutup, menjual atau menyuntik dana kepada syarikat penerbangan itu.

Katanya, pengurusan kedua-dua syarikat itu memandang serius dan akan memutuskan perkara berkenaan, namun pada masa sama tetap komited memulihkan Malaysia Airlines.

“Sekarang kita ada enam pesawat A380 yang tersadai sejak beberapa tahun lalu dan harapnya kita dapat menemui penyelesaian untuk menyelesaikan masalah ini.

“Satu cara adalah menerusi projek Salam yang dilancarkan baru-baru ini, dengan Malaysia Airlines menyediakan perkhidmatan baharu membawa jemaah haji dan umrah dari Kuala Lumpur ke Madinah.

“Saya harap kita dapat meneroka pasaran baharu khususnya dari pada Indonesia dan Thailand untuk menyokong projek ini,” katanya. – Berita Harian


51 Sekatan Jalan Raya Seluruh Sabah Mulai Hari Ini

KOTA KINABALU: Polis Diraja Malaysia (PDRM) mengadakan 51 Sekatan Jalan Raya (SJR) sempena sambutam Hari Raya Aidilfitri bermula hari ini, sehingga 16 Mei depan.

Semua SJR berkenaan dibuat mengikut kepada kawasan bidang kuasa pentadbiran Ibu Pejabat Polis Daerah (IPD) masing-masing.

Tujuh kawasan zon di seluruh negeri yang diumumkan sebelum ini juga dibatalkan kecuali zon pantai barat membabitkan Kota Kinabalu, Penampang dan Putatan yang masih dikekalkan.

Pesuruhjaya Polis Sabah Datuk Hazani Ghazali berkata, operasi Op Covid-19 selama tujuh hari itu akan membabitkan seramai 2,103 pegawai dan anggota.

Katanya, PDRM juga sudah menubuhkan sebanyak 355 pasukan pematuhan yang akan membuat pemeriksaan dari semasa ke semasa.

“Antara tumpuan pasukan pemantauan ini adalah kawasan perumahan, penempatan, pusat beli belah, tanah perkuburan dan sebagainya.

“Ia bagi memastikan tiada penularan wabak Covid-19 semasa musim perayaan Aidilfitri kali ini,” katanya pada sidang media di Ibu Pejabat Kontijen (IPK) Sabah, hari ini.

Hazani berkata, pihak berkuasa tidak akan bertolak ansur dan akan terus mengeluarkan kompaun sekiranya berlaku perlanggaran Prosedur Operasi Standard (SOP).

Selain itu katanya, mereka yang masuk ke negeri ini selepas Aidilfitri juga akan diarahkan supaya menjalani ujian swab dan kuarantin. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Pilihan Untuk Rakyat – Shafie

KOTA KINABALU: “Kalau UMNO boleh diundi oleh orang Sabah, tidakkan Warisan tidak boleh diundi oleh orang Muar, Johor contohnya, apa pun kita semua adalah orang Malaysia,”.

Itu pandangan Presiden Parti Warisan (Warisan) Datuk Seri Panglima Mohd Shafie Apdal apabila ada pihak mempertikai langkah Warisan melebarkan sayap parti ke Semenanjung Malaysia.

Beliau berkata, di negara ini, rakyat tidak punya banyak pilihan hingga menyebabkan tiada perubahan besar yang berlaku.

Maka, sudah tiba masanya Warisan sebagai parti yang berbilang bangsa dan agama melebarkan sayap ke Semenanjung untuk memberi pilihan kepada rakyat di sana untuk memilih pada pilihan raya akan datang.

Ahli Parlimen Semporna berkata, pilihan sedia ada terlalu terhad sebab itu Warisan mahu memberi pilihan menerusi sistem politik sedia ada.

Jika dilihat di negara ini ada UMNO, PAS, Parti Keadilan Rakyat (PKR), Parti Tindakan Demokratik (DAP) dan Parti Pribumi Bersatu Malaysia (Bersatu) yang dikatakan berasaskan bangsa dan agama.

“Dari segi perundangan, tiada halangan untuk kita panjangkan sayap ke Semenanjung dan kita yakin, kita juga ada keluarga dan penyokong di sana, banyak penyokong bukan sedikit.

“Perlembagaan parti ini juga membolehkan kita bertanding di 222 kerusi (Parlimen). Itu perlembagaan parti sejak dari awal lagi semasa kita didaftarkan. Ini bermakna, kita boleh bertanding dimana-mana kawasan yang ada.

“Kalau rakan kita Syed Saddiq Syed Abdul Rahman susah mendapat lesen, mereka boleh menggunakan logo kita,” katanya semasa sidang media selepas Majlis Perasmian Persidangan Tahunan Warisan, di Dewan Hakka hari ini.

Ahli Dewan Undangan Negeri (ADUN) Senallang berkata, itu bukan bermakna Warisan mahu bertanding semua 222 kerusi Parlimen kerana mereka akan membentuk gabungan dan tidak akan bertanding di semua kawasan.

Atas sebab itu, beliau bekerjasama dengan Syed Saddiq selaku Presiden Parti Ikatan Demokratik Malaysia (MUDA) untuk mengenal pasti anak-anak muda yang boleh menonjol.

“Sekiranya selepas pilihan raya MUDA sudah berdaftar maka, Syed Saddiq boleh meneruskan perjuangannya dalam MUDA, dia tidak perlu terikat untuk berada dalam Warisan, jangan risau tentang itu,” jelasnya. – BorneoToday


Segera Laksana IC Sabah, Gesa SAPP

KOTA KINABALU: Sudah tiba masa Sabah memperkenalkan kad pengenalan sendiri atau “IC Sabah” bagi membolehkan “Projek IC” diselesaikan, kata Naib Presiden Parti Maju Sabah (SAPP), Richard Yong.

Beliau berkata, ia bukan pengganti MyKad, tetapi mekanismenya bertujuan memperkukuhkan identiti rakyat Malaysia di Sabah.

“SAPP menyambut baik kenyataan Ketua Menteri, Hajiji Noor semasa persidangan Dewan Undangan Negeri Khamis lepas berkaitan ketegasan kerajaan negeri tidak membenarkan pendatang asing tanpa izin (PATI) yang divaksin memperolehi kad pengenalan serta kewarganegaraan, kecuali Orang Asal yang tidak memiliki dokumen.

“Pengumuman itu begitu penting bagi kita semua, ianya memberikan harapan kepada rakyat Sabah bahawa kerajaan ini prihatin terhadap isu yang hangat diperkatakan.

“Bagaimanapun, SAPP berpendapat, sudah tiba masanya ‘IC Sabah’ diperkenalkan bagi membolehkan isu pemilikan MyKad secara meragukan dan juga Projek IC diselesaikan,” katanya dalam kenyataan.

Yong yang juga Setiausaha Agung SAPP berkata, parti itu mengesyorkan “IC Sabah” kepada suruhanjaya siasatan diraja berhubung isu PATI di Sabah.

Katanya, cadangan itu juga boleh dijadikan rujukan serta dokumen awam ketika ini.

“Projek IC sekitar pertengahan 1980-an adalah duri dalam daging yang merosakkan Sabah berabad lamanya dan ia mesti diselesaikan.

“Menurut beberapa laporan, dipercayai sebahagian daripada 3.9 juta penduduk Sabah adalah PATI, ini satu fakta menakutkan.

“Apatah lagi, penduduk di luar bandar, jauh daripada akses, tiada pengangkutan, apabila ada kelahiran baru, tidak dapat didaftarkan dalam waktu singkat, ada yang didaftarkan lewat, ada yang langsung tidak dapat mendaftar, ini sesuatu yang sangat malang bagi mereka.”

Sehubungan itu, beliau meminta kerajaan negeri segera mempertimbangkan cadangan “IC Sabah” dan SAPP sedia membantu, contohnya menyediakan dokumen dan maklumat lain, jika perlu.

“IC Sabah akan menjadi dokumen penting bukan sahaja terhadap perkara yang saya nyatakan tadi, tetapi ia juga bakal menjadi dokumen penting untuk pelbagai urusan seperti tanah, pendidikan, biasiswa, termasuk pemilikan perniagaan di Sabah.

“IC Sabah akan menjamin status dan taraf rakyat Sabah sesuai dengan manifestasi MA63 (Perjanjian Malaysia 1963) dan Sabah sebagai sebuah wilayah.”

Yong tidak menolak kemungkinan timbul keraguan terhadap MyKad disebabkan pemalsuan yang menyebabkan ada pihak mengambil kesempatan mengaut keuntungan dengan mengabaikan tanggungjawab sebagai warganegara.

“Enakmen baharu perlu diusul dan diluluskan DUN bagi membolehkan jabatan pendaftaran ‘IC Sabah’ ditubuhkan. Dengan adanya undang-undang khas, maka perkara sedemikian mungkin boleh diminimumkan.

“Jika ‘IC Sabah’ ini dilaksanakan, ia dijangka dapat menyelesaikan isu pengundi hantu dalam senarai pemilih di negeri ini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kematian Kedua Direkodkan Di Sabah

TAMBUNAN: Sabah merekodkan satu lagi kematian akibat Covid-19, dengan kematian terbaru melibatkan pesakit dari Tambunan yang ditempatkan di Hospital Keningau.

Pesakit ini disahkan positif Covid-19 pada 28 Mac lalu dan dikatakan dijangkiti Covid-19 ketika baru pulang dari Semenanjung Malaysia.

Kes kematian terbaru masih menunggu pengesahkan Pengarah Kesihatan Negeri Sabah, Datuk Dr Christina Rundi.

Bagaimanapun, Ahli Parlimen Keningau, Datuk Dr Jeffrey Kitingan memaklumkan kes kematian pesakit Covid-19 di Tambunan itu dinyatakan sendiri oleh keluarga mangsa, semalam.

Sehingga semalam, hanya satu kes kematian direkodkan di Sabah. Ia melibatkan seorang lelaki 58 tahun dari Tawau yang merupakan kluster perhimpunan tabligh di Masjid Sri Petaling, Kuala Lumpur pada 20 Mac lalu.

Setakat semalam, Sabah merekodkan 225 kes positif Covid-19 dengan 33 orang telah pulih.


‘Kepala, Mata Mangsa Bengkak, Sakit Dada Serta Muntah Darah’ – Dua Suspek Belasah Remaja Diberkas Polis

Polis memberkas dua lelaki bagi membantu siasatan berhubung kes pukul seorang remaja susulan video tular di media sosial yang berlaku di sebuah taman permainan di Taman Setia Indah di sini.

Ketua Polis Daerah Johor Bahru Selatan, Asisten Komisioner Shahurinain Jais berkata, kedua-dua remaja berusia 16 tahun itu diberkas pada pukul 7.40 malam di sebuah rumah di Jalan Jaya Putra 8/4, Taman Daya di sini.

Menurutnya, tangkapan dilakukan setelah pengadu iaitu mangsa tampil membuat laporan selepas mengalami kecederaan bengkak pada kepala, mata, dan sakit dada serta muntah darah.

“Sebelum kejadian, mangsa berada di sebuah bengkel di  Jalan Setia 7, Taman Setia Indah, telah terima panggilan daripada kawannya  meminta mangsa datang ke kawasan Taman Permainan di Taman Setia Indah.

“Setelah sampai di lokasi pada pukul 3.30 petang berlaku pertengkaran mulut antara pengadu dengan kawan-kawannya sebelum mangsa dipukul dua suspek terbabit,” katanya dalam satu kenyataan di sini hari ini.

Difahamkan, punca kejadian akibat ejek mengejek yang membawa kepada pergaduhan di antara kedua-dua pihak.

Shahurinain berkata, kedua-dua suspek ditahan bagi membantu siasatan mengikut Seksyen 323 dan 506 Kanun Keseksaan.


Presiden Sabit Kesalahan Tak Jejas Permohonan KDM Sertai GRS, Kata Masidi

KOTA KINABALU: Setiausaha Agung Gabungan Rakyat Sabah (GRS), Masidi Manjun berkata, permohonan parti Kesejahteraan Demokratik Masyarakat (KDM) untuk menyertai gabungan itu tidak terjejas, walaupun Presidennya, Peter Anthony disabitkan bersalah oleh mahkamah Khamis lalu.

Katanya, Peter yang dijatuhkan hukuman penjara tiga tahun dan denda RM50,000 oleh Mahkamah Sesyen Kuala Lumpur, masih mempunyai peluang untuk memfailkan rayuan.

“Saya ingat kita hormati prosiding undang-undang, seperti kita tahu dalam proses undang-undang, dia (Peter) masih ada dua peringkat untuk merayu. Jadi atas andaian itu, peluang beliau untuk tidak disabitkan kesalahan masih terbuka luas.

“Kita tidak mahu membuat tanggapan negatif hanya kerana dia telah disabitkan kesalahan di peringkat awal,” katanya selepas pelancaran GRS di Pusat Konvensyen Antarabangsa Sabah, di sini.

Masidi berkata, permohonan KDM untuk menyertai GRS dibuat parti, bukannya Peter secara individu.

“KDM adalah sebuah parti, Peter hanya seorang pemimpin parti itu, jadi yang memohon adalah parti dan bukan Peter secara individu.

“Saya fikir kita kena bezakan pemimpin dan parti, saya tidak fikir sabitan kesalahannya akan memberi kesan kepada peluang KDM untuk menyertai GRS.”

Khamis lalu, Peter dijatuhkan hukuman penjara tiga tahun dan denda RM50,000, selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik di Universiti Malaysia Sabah.

Peter yang juga ADUN Melalap menubuhkan KDM selepas meninggalkan Warisan bersama ADUN Limbahau, Juil Nuatim yang juga timbalan pengerusi KDM pada 28 Dis lalu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: KKM Sahkan 51 Kes Baharu & 2 Kematian Dilaporkan

PUTRAJAYA: Kementerian Kesihatan Malaysia (KKM) memaklumkan bahawa sebanyak 51 kes positif Covid-19 baru dicatatkan setakat jam 12 tengah hari, Sabtu (25 April 2020).

Pertambahan 51 kes positif baharu yang dilaporkan pada hari ini menjadikan jumlah kumulatif kes Covid-19 di Malaysia meningkat kepada 5,742 kes.

Daripada jumlah tersebut, seramai 36 kes sedang dirawat di Unit Rawatan Rapi (ICU) dan 16 daripadanya kini memerlukan alat bantuan pernafasan.

Dalam pada itu, KKM juga turut berdukacita  untuk memaklumkan bahawa terdapat dua pertambahan kes kematian yang berkaitan dengan Covid-19 pada hari ini.

KKM juga turut mengucapkan takziah kepada ahli keluarga mereka yang meninggal dunia akibat virus Covid-19 ini.

Status COVID-19 di Malaysia, 25 AprilWalaupun terdapat penurunan kes baharu, namun masih terdapat segelintir masyarakat yang ingkar kepada Perintah Kawalan Pergerakan (PKP). Mohon untuk tidak alpa dan ambil mudah terhadap nasihat KKM. pic.twitter.com/FO4ngZLFd5


31 Ahli Parlimen BN Mahu Bersama Kerajaan

KUALA LUMPUR: Seramai 31 Ahli Parlimen Barisan Nasional (BN) akan kekal bersama kerajaan sehingga sesuatu diputuskan di persidangan Dewan Rakyat, September ini.

Timbalan Perdana Menteri Datuk Seri Ismail Sabri Yaakob berkata, mereka mengambil pendirian untuk patuh dengan titah Yang di-Pertuan Agong seperti dizahirkan ketika menerima menghadap Perdana Menteri Tan Sri Muhyiddin Yassin sebelum ini.

Katanya, sebagai kerajaan bertanggungjawab, fokus utama ketika ini adalah untuk membantu rakyat berdepan Covid-19.

Timbalan Perdana Menteri yang juga Naib Presiden UMNO, Datuk Seri Ismail Sabri berkata, mereka berpendirian untuk menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya kerajaan hari ini meneruskan pentadbiran.


Covid-19: 6 Kakitangan Perubatan Maut, 1,716 Dijangkiti

Beijing: Enam kakitangan perubatan di China maut akibat koronavirus baharu (Covid-19), manakala 1,716 orang lagi dijangkiti.

Menurut pegawai kesihatan China, kekurangan alat perlindungan menyebabkan doktor dan jururawat berdepan risiko jangkitan wabak itu.

Timbalan Menteri Suruhanjaya Kesihatan Kebangsaan China Zeng Yixin mengesahkan, seramai 1,716 kakitangan perubatan dijangkiti di negara itu, setakat Selasa.

Majoriti 1,102 didiagnos dengan wabak itu di Wuhan, tempat tercetusnya epidemik krisis kecemasan global itu.

Katanya, 400 kakitangan lagi dijangkiti di kawasan lain di Wilayah Hubei.

Berikutan jumlah pesakit semakin meningkat, ramai doktor di Wuhan terpaksa melihat pesakit tanpa memakai topeng muka dan mulut serta sut perlindungan badan yang lengkap.

Mereka juga dilaporkan menggunakan peralatan sama apabila perlu bergerak ke lokasi lain dengan kerap.

Seorang doktor di sebuah klinik komuniti di Wuhan memberitahu AFP, dia dan sekurang-kurangnya 16 rakannya menunjukkan simptom sama dengan wabak itu termasuk batuk dan jangkitan paru-paru.

Risiko kakitangan perubatan diketengahkan pada 7 Februari lalu selepas seorang doktor, Li Wenliang maut akibat penyakit itu.- AFP


16 Dijatuhkan Hukuman Mati Selepas Bakar Remaja Perempuan Yang Mendakwa Diserang Secara Seksual Oleh Pengetua Sekolah

16 individu dijatuhkan hukuman mati kerana membakar seorang pelajar perempuan sehingga mati selepas mangsa menuduh pengetua sekolah melakukan serangan seksual terhadapnya.

Nusrat Jahan Rafi, 19, diikat dan disimbah dengan minyak tanah lalu dibakar di atas bumbung sekolahnya di Feni, sebuah pekan kecil 100 batu dari Dhaka, Bangladesh, dalam kejadian April lalu.

Pengetua Siraj Ud Doula adalah antara tiga guru yang didapati bersalah dalam kes itu, termasuk seorang pemimpin parti politik tempatan.

Pendakwaraya berkata, penyerang telah memaksa Nusrat menggugurkandakwaan terhadap pengetua sekolah. Namun Nusrat tidak mahu berbuat demikian menyebabkan dia dibakar.

Suspek yang terlibat cuba menjadikan kejadian itu sebagai kes bunuh diri tetapi perancangan itu gagal apabila mangsa berjaya melarikan diri meskipun mengalami kecederaan akibat terbakar.

Mangsa berlari meminta bantuan orang awam sebelum dibawa ke hospital.

Doktor mengesahkan 80 peratus badannya melecur akibat terbakar.

Ketika dalam perjalanan ke hospital, adiknya merakam video dan menjelaskan apa yang telah menimpa kakaknya itu dan sempat mendedahkan nama-nama suspek yang terlibat.

“Cikgu itu sentuh saya, saya akan lawan jenayah ini sampai ke nafas terakhir saya,” katanya yang meninggal dunia selepas lima hari kemudian.

Kematian mangsa mencetuskan kemarahan orang awam yang menuntut pihak berkuasa menyiasat dan mengambil tindakan terhadap suspek.

Turut didedahkan rakaman video Nusrat datang ke balai polis untuk membuat laporan mengenai kes itu pada Mac lalu tetapi ketua balai polis itu tidak mengendahkan laporan itu dan menganggapnya sebagai kes remeh.


Kenderaan Persendirian Boleh Bawa Penumpang Yang Bukan Duduk Serumah – Ismail Sabri

PUTRAJAYA: Menerusi sidang media harian Perintah Kawalan Pergerakan Pemulihan, kerajaan hari ini membenarkan kenderaan persendirian boleh membawa penumpang bukan duduk serumah.

Kerajaan telah melonggarkan peraturan boleh membawa penumpang selain dari rumah pemilik kenderaan pada hari ini.

Mesyuarat khas juga telah mebuat keputusan hari ini kalau dulu kereta persendirian berdasarkan kapasiti tempat duduk kereta sama ada 4 atau 6 atau 7 tetap mengikut SOP yang tetapkan tetapi hanya boleh satu rumah saha iaitu dengan ahli keluarga sahaja, sekarang mereka boleh membawa penumpang yang bukan dari keluarga dan dari serumah. (Rujuk minit ke 18:58)

Sekiranya kalau mereka ke pejabat atau ‘car pool’ dengan rakan-rakan dahulunya tidak dibenarkan tetapi sekarang kerajaan membenarkan, jelasnya pada sidang media hari ini.


Cubaan Seludup Keluar 4,080KG Minyak Masak Bersubsidi Gagal

LAHAD DATU: Agensi Penguatkuasaan Maritim Malaysia (Maritim Malaysia) menahan lima lelaki kerana disyaki cuba menyeludup keluar 4,080 kilogram (kg) minyak masak bersubsidi, semalam.

Semua suspek, termasuk empat warga asing berusia 20 hingga 50 tahun itu ditahan di Jeti Pangkalan Nelayan Silam Kem, di sini, jam 10.15 malam.

Pengarah Zon Maritim Lahad Datu, Komander Maritim Nik Mohd Rizam Nik Mohd Fauzi, berkata penahanan suspek hasil maklumat awam berkaitan aktiviti mencurigakan di kawasan jeti itu.

Beliau berkata, berikutan itu sebuah bot ronda Maritim Malaysia diatur gerak ke lokasi bersama pasukan darat bagi pemeriksaan dan serbuan.

“Hasil serbuan melalui laut dan darat menahan seorang lelaki tempatan bersama empat warga asing yang sedang memunggah kotak berisi minyak masak dari lori ke bot dipercayai untuk diseludup ke negara jiran.

“Selain itu, sebuah bot kargo, dua lori berisi 240 kotak minyak masak dianggarkan berjumlah 4,080kg serta dua motosikal digunakan dalam kegiatan itu urut dirampas,” katanya dalam kenyataan hari ini.

Nik Mohd Rizam berkata, anggaran keseluruhan nilai rampasan berjumlah RM234,096.

“Semua suspek bersama barang rampasan diserahkan kepada Pegawai Penyiasat Maritim Malaysia untuk siasatan lanjut dan kes disiasat mengikut mengikut Akta Kawalan Bekalan 1961 dan Akta Kastam 1967,” katanya.

Sementara itu, beliau berkata, kuota pembelian minyak masak bersubsidi yang dibenarkan Kementerian Perdagangan Dalam Negeri dan Hal Ehwal Pengguna (KPDNHEP) bagi setiap isi rumah adalah sebanyak dua kilogram saja dalam satu masa.

“Kegiatan haram ini memberi kesan kepada 2,040 keluarga di Sabah dan Lahad Datu khususnya.

“Zon Maritim Lahad Datu akan terus meningkatkan rondaan dan penguatkuasaan dari semasa ke semasa bagi mengekang sebarang perlanggaran undang-undang dan perlakuan jenayah di perairan daerah ini,” katanya.

Orang ramai diminta untuk bekerjasama dengan menyalurkan maklumat atau aduan ke Zon Maritim Lahad Datu di talian 089-885727 atau MERS 999. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: PKPD Di PPR Taman Harmoni, Sandakan, Tamat Esok

KUALA LUMPUR: Pelaksanaan Perintah Kawalan Pergerakan Diperketatkan (PKPD) di Projek Perumahan Rakyat (PPR) Taman Harmoni, Sandakan, Sabah, akan ditamatkan, esok.

Menteri Kanan (Keselamatan), Datuk Seri Ismail Sabri Yaakob, berkata keputusan itu dibuat berikutan ujian saringan dijalankan Kementerian Kesihatan mengesahkan tiada kes baharu COVID-19 direkodkan di kawasan terbabit sejak 26 Oktober lalu.

“Bagaimanapun, PPR Taman Harmoni masih tertakluk bawah prosedur operasi standard (SOP) Perintah Kawalan Pergerakan Bersyarat (PKPB) bagi seluruh Sabah,” katanya pada sidang media, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hampir 50,000 Pengujung Meriahkan Festival Kebudayaan Antarabangsa Tawau

HAMPIR 50-RIBU PENGUNJUNG MERIAHKAN FKAT TAWAU

TAWAU; Hampir 50-ribu pengunjung hadir membanjiri malam kemuncak Festival Kebudayaan Antarabangsa Tawau (FKAT) kali ke-8 yang berlangsung di perkarangan Majlis Perbandaran Tawau (MPT).

Rata-rata peserta dan pengunjung gembira dan berpuas hati pada penganjuran FKAT pada kali ini yang menjadi medan pengetahuan kepelbagaian budaya di Sabah khususnya selain menjadi platform untuk meningkatkan lagi rasa kecintaan pada adat resam dan etnik yang diwarisi sejak turun-temurun.

Seorang peserta Etnik Kokos iaitu Gohkahchong Gohahlek, 16 tahun berkata, festival ini banyak memberi pengetahuan dan memberi peluang kepada generasi muda untuk belajar berkenaan budaya Etnik lain.

Katanya, penglibatan kali ketiga pada tahun ini menyemarakkan lagi semangatnya untuk terus turut terlibat pada FKAT, pada masa akan datang.

Sementara itu, seorang pengunjung Roslinda, 33 tahun berkata, beliau bersama keluarga datang ke festival ini bagi memberi pendedahan kepada anaknya berkenaan kepelbagaian kaum dan tarian budaya setiap etnik agar kanak-kanak itu boleh meneruskan warisan bangsa nenek moyang yang diwarisi sejak turun-temurun.

Jelas Roslinda, beliau tidak mahu sekiranya anaknya kurang penghayatan dan pengetahuan khususnya adat resam etniknya iaitu Bajau Sama.

FKAT 2019 yang disempurnakan olehTuan Yang Terutama (TYT) Sabah, Tun Juhar Mahiruddin itu turut dihadiri Toh Puan Datin Seri Norlidah R.M Jasni dan Ketua Menteri Sabah, Datuk Seri Mohd Shafie Apdal.

FKAT yang terus diangkat dan dimartabatkan sehingga ke peringkat antarabangsa ini diadakan pada minggu ketiga di bulan Mac setiap tahun menjadi festival yang dinanti-nantikan oleh para penggiat seni di Sabah dan masyarakat Tawau.

Kali ini, 28 penggiat seni budaya warisan etnik negeri ini serta dua negara luar iaitu Indonesia dan Thailand mengambil bahagian bagi mempromosi keistimewaan dan keunikan ikon Warisan mengikut alunan muzik asli masing-masing.


Tipu Projek Jutaan Ringgit, Pengarah Syarikat Dipenjara 15 Tahun & 9 Sebatan

KOTA KINABALU: Seorang pengarah syarikat dihukum penjara 15 tahun dan sembilan sebatan selepas mengaku bersalah ke atas tujuh pertuduhan menipu membabitkan projek bernilai jutaan ringgit, dua tahun lalu.

Tertuduh, Mohammad Shah Soep, 41, dijatuhi hukuman itu selepas mengaku bersalah terhadap kesemua pertuduhan ketika dihadapkan di Mahkamah Majistret di sini, hari ini.

Dia didakwa menipu enam kontraktor untuk menyerahkan wang berjumlah RM600,000 yang dikatakan sebagai bayaran untuk mendapatkan projek antara 25 Feb dan 4 Nov 2020 di beberapa hotel dan sebuah rumah, di sini.

Wang hasil penipuan itu diserahkan kepada tertuduh sama ada melalui cek atau secara pindahan bank.

Projek yang dikatakan ditawarkan tertuduh kepada kontraktor terbabit ialah kerja mengganti lampu jalan di seluruh Sabah dan kerja pembersihan di Taman Perindustrian Minyak dan Gas Sipitang (SOGIP).

Tertuduh didakwa mengikut Seksyen 420 Kanun Keseksaan yang memperuntukkan hukuman penjara antara setahun hingga 10 tahun dengan sebatan dan denda jika sabit kesalahan.

Bagi pertuduhan pertama hingga enam, Majistret Jessica Ombou Kakayun memerintahkan tertuduh menjalani hukuman penjara dua tahun dan satu sebatan bagi setiap pertuduhan yang dilaksanakan secara berturutan.

Bagi pertuduhan ketujuh yang di hadapkan di mahkamah berbeza, tertuduh dihukum penjara tiga tahun dan tiga sebatan selepas mengaku bersalah di hadapan Penolong Pendaftar Kanan Abdurrahman Abrar Jarni yang bertindak sebagai Majistret.

Tertuduh turut didenda RM3,000 atau penjara enam bulan jika gagal membuat bayaran.

Abdurrahman turut memerintahkan tertuduh menjalani hukuman penjara bermula dari tarikh dia ditahan pada 7 Jan lalu.

Berdasarkan fakta kes, tertuduh didakwa menawarkan projek kepada mangsa dan meminta mereka membayar sejumlah wang bagi mendapatkan projek terbabit.

Bagaimanapun, selepas berbulan menunggu, mangsa akhirnya sedar yang mereka ditipu apabila gagal menghubungi tertuduh sebelum membuat laporan polis yang kemudiannya membawa kepada penahanan tertuduh.

Terdahulu, tertuduh yang tidak diwakili peguam memohon supaya hukuman penjara terhadapnya dijalankan serentak dengan alasan memiliki anak kecil.

Pihak pendakwaan bagaimanapun membantah dan meminta supaya mahkamah menjatuhkan hukuman tegas sebagai pengajaran kepada tertuduh.

Pendakwaan dikendalikan pegawai pendakwa polis, Albert Basiri dan Kumar Vijayan, masing-masing di hadapan Jessica dan Abdurrahman. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Brazil Juara Copa America Tewaskan Peru Di Final

SAO PAULO: Penyerang Brazil, Gabriel Jesus mencipta satu gol, menjaringkan satu lagi dan dibuang padang pada babak kedua ketika mereka menewaskan Peru 3-1 untuk memenangi Copa America buat kali kesembilan awal pagi tadi di Rio de Janeiro.

Tuan rumah mendahului selepas 15 minit susulan skil mengagumkan Jesus dari bahagian sayap. Penyerang Manchester City itu melepasi dua pertahanan dan melakukan hantaran lintang yang disudahkan Everton dari jarak dekat.

Peru tidak menang kejohanan itu sejak 1975 dan mereka bangkit dengan gol penyamaan seminit sebelum rehat apabila Paolo Guerrero meledak menerusi sepakan penalti selepas Thiago Silva dipersalahkan kerana memegang bola.

Gol itu yang pertama dilepaskan Brazil dalam enam perlawanan sejak Copa America bermula namun ia tidak menjejaskan keyakinan mereka yang kembali mendahului tidak lama kemudian selepas satu gerakan menarik dari tengah.

Roberto Firmino memperagakan skil menarik di garisan kanan gol dan dia mengumpan kepada Arthur sebelum melorongkan kepada Jesus, yang tenang merembat masuk melepasi penjaga gol Pedro Gallese.

Peru mengasak pada babak kedua dan diberi talian hayat 20 minit sebelum tamat apabila Jesus dibuang padang.

Dia dikasari Carlos Zambrano beberapa minit terdahulu dan apabila Jesus bertindak balas dia dilayangkan kad kuning kedua selepas dikenakan kad pada babak pertama kerana bentesan keras.

Namun Brazil, yang bermain di depan 70,000 penonton di Stadium Maracana, memastikan kejuaraan milik mereka apabila pemain gantian Richarlison menjadikan kedudukan 3-1 menerusi penalti pada minit terakhir.

Ia kejuaraan utama sulung Brazil sejak mereka menjuarai Copa America 2007 dan pertama buat jurulatih Tite, yang mengambil alih pasukan kebangsaan tiga tahun lalu – Reuters


Polis Buru Lelaki Positif COVID-19 Lari Dari Hospital Lahad Datu

LAHAD DATU : Polis sedang giat mengesan seorang lelaki positif COVID-19 yang melarikan diri dari Hospital Lahad Datu semalam.

Ketua Polis Daerah Lahad Datu ACP Rohan Shah Ahmad berkata Firdaus Abdul Halim, 30, melarikan diri pada 8.10 malam ketika pihak hospital sedang menyiapkan dokumentasi lelaki berkenaan.

Menurutnya lelaki itu datang ke Jabatan Kecemasan Hospital Lahad Datu setelah mengalami gejala iaitu demam serta hilang deria rasa, dan susulan ujian calitan COVID-19, dia didapati positif COVID-19.

“Sewaktu proses dokumentasi dilakukan, lelaki itu bertindak melarikan diri dan pihak hospital membuat laporan polis,” katanya dalam kenyataan malam ini.

Rohan Shah meminta orang ramai yang mempunyai maklumat berkenaan lelaki itu agar menghubungi  pengawai penyiasat polis, Marlisa Maedika di talian 0162194554 dan kes berkenaan disiasat di bawah Seksyen 270 Kanun keseksaan.

Sementara itu di Tawau, Ketua Polis Daerah Tawau ACP Peter Umbuas dalam kenyataan hari ini berkata kesemua tiga tahanan lelaki  positif COVID-19 yang meloloskan diri dari Pusat Kuarantin dan Rawatan COVID-19 (PKRC)  Dewan Arena pada Ahad lepas, berjaya ditahan semula.

“Tahanan warga Indonesia iaitu Hashim Muhamad Syata, 34, dan Niko Matheus, 25, ditahan semalam … penahanan Hashim pada 12.30 tengah hari di Tawau Lama dan Niko pada 5.30 petang di Kampung Kau Sing.

“Manakala Jimnajir Annor, 23, warga Filipina ditahan pada 1.30 tengah hari tadi di Batu 15 di sini, ” katanya.

Peter Umbuas berkata tangkapan itu dilakukan pasukan khas operasi Ops Kesan.  – BERNAMA


Sabah Catat 11 Kematian Covid-19 Hari Ini

KOTA KINABALU: Sabah mencatatkan 11 kematian akibat Covid-19 hari ini, dengan Tawau mencatatkan kes tertinggi, iaitu tiga kematian.

Menteri Kerajaan Tempatan dan Perumahan negeri, Masidi Manjun berkata, dua lagi kematian direkodkan di Penampang serta masing-masing satu kematian di Ranau, Nabawan, Kudat, Beaufort, Keningau dan Kota Kinabalu.

“Bilangan kematian ini tidak semestinya berlaku dalam tempoh 24 jam ini kerana ada kes kematian yang mengambil masa untuk verifikasi dan dilaporkan kemudian daripada tarikh sebenar. Takziah diucapkan kepada keluarga terlibat,” katanya ketika dihubungi.

Terdahulu, Masidi yang juga jurucakap Covid-19 Sabah berkata, jumlah kes harian di negeri itu terus mencatatkan penurunan, dengan 2,174 kes baharu dilaporkan, berkurangan 700 kes berbanding semalam.

“Penyusutan jumlah kes harian juga disebabkan jumlah ‘backlogs’ yang semakin berkurangan dalam statistik harian beberapa daerah seperti Kota Kinabalu, Penampang dan Putatan.

“Sejumlah 2,150 atau 98.90% daripada 2,174 kes hari ini dalam Kategori 1 dan 2, lapan kes Kategori 3, 10 kes Kategori 4 dan enam kes Kategori 5.

“Sebanyak 246 kes hari ini juga melibatkan kanak-kanak berumur 11 tahun ke bawah yang belum divaksin, dengan 121 daripadanya belum layak mendapat vaksin, iaitu mereka yang berumur lima tahun ke bawah.”

Katanya, seramai 45,381 daripada 411,400 kanak-kanak berumur lima hingga 11 tahun sudah divaksin di bawah Program Imunisasi Covid-19 Kanak-kanak (PICKids) di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laungan ‘Bubar Parlimen’ Iring Kemenangan BN

JOHOR BAHRU: Laungan ‘Bubar Bubar Bubar Parlimen’ berkumandang di pusat gerakan Barisan Nasional, sejurus keputusan tidak rasmi menunjukkan gabungan itu menawan Johor dengan majoriti 2/3 pada PRN malam ini.

Penyokong Umno rata-rata teruja dengan keputusan itu dan menyertai pemimpin Umno dalam mendesak supaya PRU disegerakan. Laungan itu semakin lantang di hadapan Naib Presiden Umno, Ismail Sabri Yaakob.

Presiden Umno, Ahmad Zahid Hamidi, sebelum ini mahukan PRU15 disegerakan demi ‘memulihkan kestabilan politik negara’ yang terjejas sejak 2020 susulan tumbangnya kerajaan Pakatan Harapan.

Bagaimanapun parti lawan seperti Pakatan Harapan dan Perikatan Nasional tidak mahu PRU diadakan lebih awal, khususnya semasa negara masih bergelut dengan pandemik Covid-19.

Malah PH menawarkan untuk melanjutkan memorandum persefahaman (MoU) kerjasama dengan kerajaan pimpinan Ismail Sabri dengan syarat PRU15 tidak diawalkan.

Penyokong di bilik gerakan BN memancarkan sentimen akar umbi yang mahu pimpinan Umno menggunakan kemenangan besar di Johor malam ini dan Melaka sebelumnya untuk menyusun langkah memastikan kemenangan pada PRU15.


94 Kes Baharu Direkodkan Hari Ini, Hanya 22 Kes Tempatan

PUTRAJAYA: Sebanyak 94 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 5,945 kes setakat Rabu (29 April 2020), jam 12 tengahari.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah dalam satu Sidang Media Perkembangan Covid-19 yang berlangsung sebentar tadi.

72 daripada 94 kes baharu adaalah kes import pelajar Malaysia yang baru pulang dari Indonesia. Kes tempatan yang dilaporkan hanya 22 kes.

Daripada jumlah tersebut, sebanyak 1,758 kes aktif telah dikenal pasti. Manakala kematian kekal pada 100 kes dengan tiada pertambahan baru.

Terkini #COVID19🇲🇾 29 April.Kes sembuh dan discaj 55 menjadikan 4,087 atau 68.75% daripada keseluruhan kes. Syabas dan terima kasih. ❤ pic.twitter.com/6huuvNkJTw


Facebook, WhatsApp, Instagram alami gangguan

LONDON 14 April – Laman media sosial Facebook, Instagram dan WhatsApp dilaporkan mengalami gangguan di seluruh dunia hari ini.

Nampaknya platform tiga serangkai milik Mark Zuckerberg iaitu Whatsapp, Instagram dan Facebook berhadapan masalah lagi. Perkara ini memberi kesan kepada pengguna di seluruh dunia, tidak terhad kepada pengguna di Malaysia sahaja.

Whatsapp tidak dapat menghantar dan menerima mesej. Manakala Instagran pula tidak dapat menunjukkan status dan gambar terbaru.

Facebook pula dilaporkan tidak dapat diakses di luar negara, tetapi kami masih dapat masuk ke Facebook. Ia mungkin terkesan kepada sebilangan pengguna.

Lapor Mirror UK, pengguna seluruh dunia memuat naik mengenai masalah berkenaan di laman Twitter.

Malahan, pengguna juga gagal mengakses Facebook Messenger di komputer dan komputer riba.

Seorang pengguna Twitter berkata: “Instagram, Facebook dan WhatsApp tidak boleh diakses. Terima kasih Zuckerberg (Pemilik Facebook Inc.), perkhidmatan yang baik.”


Sabah Wajibkan Saringan Covid-19 Pekerja Ladang

KOTA KINABALU: Syarikat perladangan di Sabah diarah melaksanakan ujian saringan Covid-19 terhadap semua pekerja di ladang masing-masing.

Menteri Kerajaan Tempatan dan Perumahan Sabah Datuk Masidi Manjun berkata, arahan itu dikeluarkan kerajaan negeri berikutan dua kluster baharu membabitkan pekerja ladang yang dilaporkan hari ini.

Menurutnya, arahan itu yang sebelum ini hanya berupa nasihat, diwajibkan dan berkuat kuasa serta-merta bagi membendung penularan Covid-19 di kawasan ladang.

“Kerajaan negeri mengarahkan semua syarikat perladangan membuat saringan itu terhadap semua pekerja ladang berikutan penemuan dua kluster baharu membabitkan ladang pada hari ini iaitu Kluster Ladang Baturong di Kunak dan Kluster Ladang Matamba di Lahad Datu.

“Kerajaan juga mengarahkan semua pengusaha ladang untuk menyediakan fasiliti kesihatan dan Pusat Kuarantin dan Rawatan Berisiko Rendah (PKRC) di ladang masing-masing atas dasar tanggungjawab sosial dan kebajikan pekerja,” katanya ketika sidang media perkembangan Covid-19 Sabah di sini, hari ini.

Berdasarkan laporan Jabatan Kesihatan Negeri Sabah, Kluster Ladang Baturong mencatat sebanyak 44 kes hari ini menjadikan jumlah kumulatif setakat ini sebanyak 54 kes.

Bagi Kluster Ladang Matamba di Lahad Datu pula, sebanyak empat kes baharu direkodkan hari ini menjadikan jumlah kumulatif sebanyak 20 kes.

Masidi berkata, kes baharu di kedua-dua ladang itu dikesan menerusi saringan secara besar-besaran yang dilaksanakan pengurusan ladang melalui Pertubuhan Keselamatan Sosial (PERKESO).

“Bagi Kluster Ladang Baturong daripada 212 saringan yang dijalankan, 10 orang didapati positif Covid-19, manakala 44 kes lagi direkodkan daripada saringan kontak rapat.

“Di Kluster Ladang Matamba pula, sebanyak 20 kes positif dikesan. Aktiviti siasatan serta pengesanan kontak masih lagi giat dijalankan oleh pihak pengurusan ladang,” katanya.

Masidi menambah, bagi pekerja ladang yang tidak dilindungi PERKESO, syarikat pengurusan perlu membiayai kos saringan mereka agar tiada pekerja ladang yang tercicir daripada menjalani ujian saringan Covid-19.

Secara keseluruhan, Sabah merekodkan 514 kes baharu positif COVID-19 hari ini dengan dua kematian iaitu di Putatan dan Kota Kinabalu, menjadikan kumulatif kes sehingga hari ini sehanyak 42,802.

Bagi pesakit sembuh, seramai 370 dibenarkan keluar hospital hari ini, menjadikan kumulatif sembuh setakat ini seramai 38,610 orang.

Sementara itu, seramai 2,868 orang pesakit Covid-19 masih dirawat dengan 786 orang di hospital dan 2,082 orang di PKRC termasuk 75 di Unit Rawatan Rapi (ICU) membabitkan 17 daripadanya memerlukan bantuan alat pernafasan.

Mengenai kapasiti katil Covid-19, Masidi berkata, sebanyak 1,039 katil disediakan di hospital, manakala 4,593 katil di PKRC, selain 1,100 katil di Pusat Tahanan Sementara (PTS) dengan kadar penggunaan sebanyak 42.62 peratus pada hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Biar Rakyat Tentukan

KOTA KINABALU: Rakyat yang seharusnya menentukan siapa yang mereka pilih menjadi kerajaan dan ia harus dibuat dengan membubarkan Parlimen.

Presiden Parti Solidariti Tanahairku Sabah, Datuk Dr Jeffrey Kitingan dalam kenyataannya hari ini berkata, pembubaran Parlimen adalah penyelesaian kemelut politik yang berlaku sekarang.

“Biar rakyat tentukan siapa yang mereka mahu sebagai kerajaan dan perdana menteri mereka. Apa pun penyelesaian kini ia hanya menyelesaikan kemelut politik semasa dan tidak mungkin dapat memuaskan hati semua pihak terutama rakyat.

“Penyelesaian interim hanya untuk memberi jalan dan bersedia untuk sebuah penyelesaian muktamad,”katanya.

Jeffry berkata, Yang Di-Pertuan Agong harus diberikan ruang untuk melakukan kerja baginda bagi menentukan siapa yang patut diberi tanggungjawab untuk peralihan ini.

Bagaiamanapun, beliau menegaskan Sabah dan Sarawak juga perlu menjadi sebahagian daripada penyelesaian itu

“Apa pun penyelesaiannya, kemasukan Sabah dan Sarawak mesti menjadi keutamaan. Tidak perlu diingatkan bahawa Sabah dan Sarawak adalah rakan kongsi yang sama dengan Malaya dalam pembentukan Malaysia dan tanpanya, tidak ada Malaysia.

“Bagi rakyat Sabah dan Sarawak, kemelut politik yang berterusan ini menunjukkan betapa pentingnya mereka memilih anggota Parlimen yang benar-benar menjaga kepentingan mereka dan bukan yang terikat dengan sesebuah parti terutamanya yang bukan parti tempatan,” katanya.


Hajiji Doakan Kejayaan Pelajar SPM Sabah

KOTA KINABALU, 22 Feb : Ketua Menteri Datuk Hajiji Noor mendoakan kejayaan pelajar-pelajar Sabah yang menduduki peperiksaan Sijil Pelajaran Malaysia (SPM) yang bermula hari ini.

Hajiji berkata walaupun berdepan cabaran pandemik COVID-19 dan perlu menduduki peperiksaan dalam keadaan norma baharu yang menerapkan prosedur operasi standard ketat, beliau yakin semua pelajar terbabit akan beroleh kejayaan cemerlang sekali gus membanggakan kedua ibu bapa dan guru-guru mereka.

“Saya berharap mereka menjawab soalan dengan sebaiknya dan telah membuat persediaan mencukupi. Selamat maju jaya dan saya mendoakan semua pelajar akan beroleh kejayaan.

“Saya turut mendoakan kejayaan buat semua pelajar yang menduduki peperiksaan Sijil Vokasional Malaysia (SVM), Sijil Tinggi Agama Malaysia (STAM) dan Sijil Tinggi Persekolahan Malaysia (STPM),” katanya dalam kenyataan kepada Bernama hari ini.

Selain SPM, peperiksaan SVM dan STAM turut diadakan mulai hari ini, manakala STPM pula dijadualkan  berlangsung mulai 8 Mac.

Seramai 52,207 pelajar dijadualkan menduduki kesemua peperiksaan awam itu di Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Bunyi Wanita Menangis Di Sekatan Jalan Raya

TENOM: Sepasukan anggota polis dan Rela yang sedang menjalankan sekatan jalan raya Op Covid-19 di Jalan Tenom-Sipitang, semalam, dikejutkan dengan bunyi tangisan wanita seakan ‘kuntilanak’.

Bagaimanapun, polis percaya kejadian itu dilakukan oleh pihak tidak bertanggungjawab yang cuba menakutkan orang ramai serta pasukan petugas.

Kejadian itu dipercayai berlaku kira-kira jam 10.30 malam semalam, ketika lima anggota terdiri daripada tiga anggota polis dan dua Rela sedang menjalankan Op Covid-19.

Anggota polis dan Rela yang sedang bertugas terdengar bunyi tangisan wanita dan cuba mengesannya namun beberapa saat bunyi hilang.

Kejadian itu sempat dirakam anggota petugas sehingga tular di media sosial dan ramai mendakwa itu adalah tangisan makhluk halus.

Ketua Polis Daerah Tenom, Deputi Superintendan Hasan Majid berkata, bunyi yang dikatakan makhluk halus itu tidak wujud dan perbuatan tidak bertanggungjawab itu dilakukan oleh individu yang cuba menakut-nakutkan.

“Lokasi itu memang benar di Jalan Tenom – Sipitang namun bunyi tangisan wanita itu adalah bunyi yang diambil daripada Youtube ‘Kuntilanak menangis’.

“Sama ada mereka cuba menakut-nakutkan ataupun cuba bergurau. Namun polis akan menyiasat perkara itu,” katanya ketika dihubungi, hari ini.

Hasan berkata, pagi tadi, sepasukan polis menjalankan pemeriksaan berhampiran lokasi itu dan menemui satu lokasi di atas bukit yang baru ditebas.

“Kita percaya juga suara wanita menangis itu diambil dari youtube dan dimainkan dari lokasi berkenaan melalui pembesar suara atau telefon bimbit mereka.

“Oleh itu, orang ramai tidak perlu bimbang dan kita bagi amaran supaya menghentikan perbuatan itu dan polis akan menjalankan siasatan untuk kesan pelakunya.

“Jika didapati pelakunya kita akan disiasat mengikut Seksyen 189 Kanun Keseksaan dan dihukum dengan penjara selama tempoh boleh sampai dua tahun atau dengan denda atau dengan kedua-duanya dan Peraturan 11 (1) Peraturan – Peraturan Pencegahan dan Pengawalan Penyakit Berjangkit (Langkah – Langkah Di Dalam Kawasan Tempat Jangkitan) (No.4) 2020, boleh dihukum dengan denda tidak lebih RM1000 atau penjara tidak lebih daripada enam bulan atau kedua-duanya,” katanya. – Berita Sabah


Banjir Di Membakut: Mangsa Dipindahkan Meningkat

KOTA KINABALU, 9 Nov: Hujan sejak dua hari lepas menyebabkan mangsa banjir yang dipindahkan ke Pusat Pemindahan Sementara (PPS) di Daerah Kecil Membakut meningkat kepada 90 orang pagi ini berbanding 19 orang malam tadi.

Angkatan Pertahanan Awam Malaysia (APM) Sabah dalam kenyataan pagi ini berkata mangsa daripada 31 keluarga yang dipindahkan ke PPS Dewan Selagon, di sini terdiri daripada 49 dewasa, 38 kanak-kanak dan tiga bayi.

Menurut kenyataan itu, sebanyak 12 kampung di Membakut yang terjejas ialah Kampung Lumantak, Baitam, Sinoko, Bambangan, Baru, Kayai, Lampuas, Sindok, Siniko, Laut, Jambatan Baru dan Kampung Kayai.

Menurut kenyataan itu, terdapat jalan raya utama yang terjejas dan tidak boleh dilalui iaitu Jalan Kampung Baru, Bambangan.

Selain APM, pemantauan banjir turut membabitkan anggota bomba dan penyelamat, polis, Pejabat Daerah Beaufort, Pejabat Kesihatan dan Jabatan Perkhidmatan Kebajikan Am.


Noor Hisham Antara Tiga Doktor Terbaik, Diyakini Di Dunia

KUALA LUMPUR – Komitmen Ketua Pengarah Kesihatan, Datuk Dr Noor Hisham Abdullah mengetuai Kementerian Kesihatan (KKM) memerangi wabak koronavirus (Covid-19) bukan sahaja mendapat pujian rakyat Malaysia, bahkan turut diiktiraf dunia.

Terbaharu, Dr Noor Hisham termasuk dalam ranking tiga doktor terbaik dan diyakini di dunia atas usahanya menangani wabak itu.

Stesen televisyen China, Global TV Network menganugerahkan pengiktirafan itu kepada Dr Noor Hisham yang turut menyaksikan pakar kesihatan masing-masing dari Amerika Syarikat dan New Zealand iaitu Dr Anthony Fauci dan Dr Ashley Bloomfield turut tersenarai.

Dr Noor Hisham, 56, yang memegang jawatan Ketua Pengarah sejak 2013 dan berasal dari Kuala Lumpur, sememangnya mendapat kepercayaan penuh rakyat Malaysia susulan kekerapan beliau mengemas kini data situasi semasa keadaan Covid-19 menerusi media sosial dan sidang media.

Beliau juga difahamkan sentiasa bekerja lebih masa mengetuai pasukan perubatan negara dalam memastikan rantaian penularan Covid-19 dapat diputuskan segera.

Bahkan, Dr Noor Hisham merupakan seorang pemimpin tegas yang tidak takut melontarkan kebimbangan terhadap sebarang keputusan kerajaan yang dilihat mampu memberi impak negatif terhadap usaha menangani Covid-19.

Dr Fauci dan Dr Bloomfield juga disifatkan sebagai individu berpengaruh di negara masing-masing apabila secara konsisten mengemas kini maklumat terbaharu, selain sering dilihat bertugas dalam tempoh masa yang lama.

Selain itu, keupayaan menjadi sumber maklumat paling telus serta meredakan keadaan panik orang ramai terhadap penularan Covid-19 di negara masing-masing menyebabkan ketiga-tiga tokoh perubatan itu menerima pujian menggunung sejak beberapa minggu ini.


‘Bantuan Sebegini Sangat Dinanti’

SEMPORNA: Terputus bekalan makanan beberapa hari kerana tidak dapat keluar akibat Perintah Kawalan Pergerakan (PKP).

Itu pengalaman memeritkan yang dilalui pengusaha rumpai laut etnik Suluk, Munap Wahid, 35, bersama keluarganya kerana ‘pukulan’ Covid-19.

Katanya, dia bersama isteri dan lima anak mereka mendiami rumah yang dibina hanya menggunakan kayu dan buluh di tengah laut di Pulau Sangaban di sini, sejak 12 tahun lalu.

“Saya menyara hidup dengan menjual rumpai laut kepada peraih pada harga RM2.50 sekilogram yang mana rumpai diperoleh di tengah laut Pulau Sangaban.

“Namun, disebabkan tidak dapat keluar rumah ketika PKP, selain peraih juga tidak boleh keluar dari Semporna, menyebabkan pendapatan terjejas teruk hingga terputus bekalan makanan beberapa hari,” katanya yang berhijrah dari Mindanou, Filipina lebih 20 tahun lalu.

Menurutnya, mereka sekeluarga sudah lali dengan kehidupan daif di pulau itu yang tiada bekalan elektrik mahupun air bersih.

Munap berkata, dia perlu berperahu ke Pulau Bebang untuk membeli air bersih bagi tujuan memasak, yang dijual pada harga RM1 bagi 10 liter.

“Tiga hari sekali saya beli air, elektrik tiada. Ini sudah jadi kebiasaan kami, malah tidak kekok mandi air laut. Malam pula diterangi cahaya lampu lilin.

“Bantuan termasuk daripada Muslim Care sangat dinantikan kerana dapat mengurangkan kesempitan yang kami alami. Terima kasih kepada penyumbang,” katanya.

Munap seorang daripada penerima bantuan makanan bagi Misi Bantuan Asnaf di Sabah oleh Muslim Care Malaysia (Muslim Care) di sini, hari ini.

Sementara itu, Presiden Muslim Care, Zulkifli Wahijan berkata, pihaknya mengunjungi tiga pulau sekitar daerah ini bagi menyampaikan sumbangan dan secara keseluruhannya, misi itu berjaya mendekati 1,000 asnaf di sini dan Tawau yang terkesan akibat Covid-19.

“Sepanjang Covid-19 melanda Malaysia, Muslim Care sudah menjalankan 320 misi termasuk misi banjir dan kembali ke sekolah bagi membantu golongan berkeperluan.

“Misi sebegini akan tetap diteruskan untuk memastikan golongan terkesan menerima bantuan untuk bangkit kembali.

“Muslim Care juga menjalankan amanah penderma dengan menyalurkan bantuan kepada mereka yang memerlukan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PETRONAS Tidak Bantu Kontraktor Sabah – WARISAN

KOTA KINABALU: Kontraktor industri minyak dan gas di Sabah terpinggir kerana tidak mendapat peluang kontrak daripada PETRONAS yang beroperasi di negeri ini.

Ketua Wira Parti Warisan Sabah (WARISAN) Putatan, Mohammad Firdaus Diun, berkata kebanyakan kontrak diberikan kepada syarikat dari Semenanjung dan Sarawak.

Beliau menegaskan, PETRONAS sepatutnya membantu kontraktor negeri ini untuk terus berkembang kerana sebahagian besar syarikat tempatan masih baharu dalam industri minyak dan gas.

“Saya difahamkan banyak alasan diberikan pihak terbabit, sekali gus menafikan hak usahawan tempatan.

“Kontraktor tempatan kecewa dan dipinggirkan oleh PETRONAS yang mempunyai operasi di negeri ini,” katanya dalam kenyataan di sini, hari ini.

Mohammad Firdaus juga menegaskan sebagai pengeluar minyak petroleum terbesar, syarikat itu sepatutnya berada di hadapan dalam usaha mencapai visi pengagihan kekayaan dan memastikan syarikat tempatan berkembang maju.

Jelasnya lagi, kerajaan dan syarikat berkaitan kerajaan (GLC) juga harus mengetuai usaha itu dalam membantu usahawan tempatan.

“Kerajaan baharu tidak seharusnya mengulangi tindakan yang dibuat kerajaan sebelum ini,” katanya.


Dewan Rakyat Masih Ada, Hanya Dr Mahathir Meletakkan Jawatan Maka Kabinetnya Terbatal

Tun M boleh teruskan tugas sebagai Perdana Menteri tanpa sekatan

KUALA LUMPUR: Tun Dr Mahathir Mohamad masih boleh menjalankan tugasnya sebagai Perdana Menteri mengikut lunas Perlembagaan Persekutuan dan tiada sekatan walaupun lantikan itu bersifat interim.

Pakar undang-undang dan Perlembagaan, Prof Dr Nik Ahmad Kamal Nik Mahmood, berkata Dr Mahathir boleh terus menjalankan tugas sama seperti lantikannya ke jawatan berkenaan sebelum dilantik semula sebagai Perdana Menteri interim seperti diperkenankan Yang di-Pertuan Agong, hari ini.

Nik Ahmad Kamal berkata, ini kerana dalam perlembagaan tidak dinyatakan mengenai jawatan Perdana Menteri interim.

“Saya tidak pasti apa yang dimaksudkan dengan Perdana Menteri interim kerana mengikut Perkara 43 Perlembagaan Persekutuan mengenai lantikan Perdana Menteri bahawa seseorang itu dilantik ke jawatan berkenaan kerana mendapat kepercayaan politik di Parlimen.

“Berdasarkan Perkara 43 Perlembagaan Persekutuan lantikan Perdana Menteri pada hemat Yang di-Pertuan Agong bahawa seseorang itu mempunyai kepercayaan politik di Parlimen. Tafsiran Perdana Menteri di bawah Perlembagaan tidak disebut atau menyentuh langsung mengenai wujudnya jawatan Perdana Menteri interim, namun apa-apa pun lantikan sudah dibuat,” katanya kepada BH mengulas pelantikan Perdana Menteri interim yang diumumkan hari ini.

Ketua Setiausaha Negara, Datuk Seri Mohd Zuki Ali, dalam satu kenyataan media menyatakan Dr Mahathir dilantik sebagai Perdana Menteri interim sementara menunggu pelantikan Perdana Menteri yang baharu.

Pelantikan Mahathir diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, sementara menunggu pelantikan Perdana Menteri yang baharu selaras dengan Perkara 43 (2)(a) Perlembagaan Persekutuan.

Sebagai Perdana Menteri interim, beliau akan menguruskan pentadbiran negara sehingga Perdana Menteri dan ahli Kabinet baharu dibentuk.

Kira-kira jam 1 tengah hari tadi, Tun Dr Mahathir Mohamad telah menghantar surat peletakan jawatan sebagai Perdana Menteri Malaysia

Nik Ahmad Kamal berkata, berdasarkan Perlembagaan Persekutuan, Dr Mahathir boleh menjalankan kuasa Perdana Menteri mengikut lunas perlembagaan dan tiada sekatan walaupun lantikan itu bersifat interim.

“Saya kira beliau boleh meneruskan tugas tanpa sebarang sekatan bersifat interim. Beliau boleh teruskan tugasnya sebagai Perdana Menteri sama seperti sebelum ini,” katanya.

Sementara itu, pakar perlembagaan dan jurisprudens watan yang juga Penasihat Undang-undang Universiti Malaysia Perlis (UniMAP), Datuk Dr Wan Ahmad Fauzi Wan Husain berkata, pelantikan Perdana Menteri interim adalah mengikut Perkara 43 Perlembagaan Persekutuan walaupun tiada istilah itu dalam perlembagaan.

Katanya, beliau melihat istilah Perdana Menteri interim itu adalah kuasa propegatif Yang di-Pertuan Agong selepas mendapati Dr Mahathir masih mendapat sokongan majoriti walaupun sudah meletak jawatan.

“Perlu difahami Parlimen tidak dibubarkan. Jika mengikut amalan biasa sebelum seorang boleh menjalankan tugas Perdana Menteri, apabila Dewan Rakyat dibubarkan yang dipanggil kerajaan sementara.

“Dalam kes ini, Parlimen tidak terbubar dan Yang di-Pertuan Agung dengan kuasa propegatifnya melantik Perdana Menteri interim yang mana saya kira ia sama dengan pelantikan Perdana Menteri. Bermakna Dr Mahathir sebagai Perdana Menteri interim masih boleh menjalankan tugasnya sebagai Perdana Menteri seperti termaktub dalam Perkara 43, Perlembagaan Negara.

“Pada masa ini, apabila Dr Mahathir meletak jawatan dan peletakan jawatannya diperkenankan bermakna barisan Kabinetnya sudah terbatal. Seperti dimaklumkan oleh Ketua Setiausaha Negara, pelantikan Perdana Menteri interim itu boleh menjalankan tugasnya sehingga Perdana Menteri baharu angkat sumpah dan pembentukan Kabinet baharu,” katanya.

Seorang lagi pakar perlembagaan, Felo Penyelidik (Undang-undang dan Perlembagaan), Pusat Polisi Perdana, Fakulti Teknologi dan Informatik Razak, Universiti Teknologi Malaysia (UTM), Dr Muhammad Fathi Yusof, berkata Kabinet Dr Mahathir terbatal selepas Dr Mahathir meletak jawatan.

Katanya, Kabinet sedia ada tidak boleh berfungsi sebagai kerajaan sementara, kerana tiadanya pembubaran Parlimen.

“Dewan Rakyat masih ada, hanya Dr Mahathir meletakkan jawatan maka Kabinetnya terbatal,” katanya.


26 Kes Varian Delta Dikesan Di Sabah

KOTA KINABALU: Sebanyak 28 kes Variant of Concern (VOC) baharu dikesan Sabah antara 13 September dan 25 September.

Dari jumlah tersebut, 26 kes adalah daripada varian Delta sementara selebihnya adalah kes Beta, menurut data yang dikongsi oleh Ketua Pengarah Kementerian Kesihatan, Tan Sri Noor Hisham Abdullah dalam catatan Facebook beliau kelmarin.

Ini menjadikan jumlah kes VOC di Sabah sebanyak 63, iaitu 52 Delta, lapan Beta dan tiga Alpha.

Noor Hisham berkata, kes kumulatif negara yang dijangkiti oleh kategori VOC dan Variant of Interest (VOI) Covid-19 kini berjumlah 1,860.

“Dari jumlah tersebut, 1.840 adalah kes VOC sementara 20 adalah kes VOI. Secara keseluruhan, setakat ini, untuk VOC, terdapat 1,612 kes varian Delta, 214 Beta, dan 14 Alpha.

“Sementara itu, untuk VOI, ada 13 kes Theta, empat Kappa, dan tiga Eta,” katanya. – DE

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Tawar Tambang Serendah RM12 Sehala

SEPANG: AirAsia Bhd menawarkan tawaran tambang serendah RM12 sehala bermula hari ini untuk penerbangan domestik.

Ketua Pegawai Eksekutif AirAsia Malaysia, Riad Asmat, berkata jualan selama tiga hari itu sempena dengan pembukaan semula kebenaran perjalanan antara daerah dan negeri dalam negara yang bermula hari ini.

Beliau berkata, tambang termasuk semua untuk ahli BIG bermula untuk tempoh perjalanan antara 14 Disember 2020 hingga 30 Jun 2021.

Katanya, bagi semua tempahan penerbangan yang dibuat sehingga 31 Disember 2020 dengan tempoh perjalanan bermula hari ini sehingga 31 Mac 2021 juga boleh membuat perubahan tarikh perjalanan tanpa had dan tanpa bayaran tambahan untuk pertukaran penerbangan melalui pautan ‘Tempahan Saya’.

“Kesihatan dan keselamatan anda adalah keutamaan kami. Jadi, kami sentiasa komited untuk memberi jaminan ini dan sudah meningkatkan langkah keselamatan serta kebersihan.

“Perjalanan udara domestik adalah salah satu sektor penting untuk menghidupkan kembali ekonomi dan AirAsia memuji usaha kerajaan menangani pandemik ini di samping memulihkan ekonomi,” katanya dalam satu kenyataan.

Riad berkata, AirAsia sebelum ini turut memperkenalkan lapan laluan domestik baharu dan menjangka promosi Cuti-Cuti Malaysia yang bermula daripada RM12 ini akan memenuhi permintaan perjalanan domestik.

Beliau berkata, AirAsia juga berbesar hati bekerjasama dengan Tourism Malaysia bagi menawarkan e-baucar bernilai RM50 untuk kempen Cuti-Cuti Malaysia yang diumumkan pada 24 November lalu.  – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SAPP Masuk PN Menjelang PRN Sabah

KOTA KINABALU: SAPP yang dikenali sebagai pengkritik lantang kerajaan persekutuan mengenai hak Sabah sebelum ini, kini menjadi sebahagian gabungan Perikatan Nasional (PN).

SAPP dalam kenyataan hari ini berkata mesyuarat Majlis Tertinggi ke-196 parti itu mengucapkan terima kasih kepada PN kerana menerima SAPP ke dalam gabungan berkenaan.

“Majlis Tertinggi dalam mesyuarat pada 9 Ogos memutuskan sebulat suara untuk bergabung dengan PN,” katanya.

“Ini kerana SAPP melihat bagaimana kepemimpinan Perdana Menteri Muhyiddin Yassin yang tenang dan berkesan mengembalikan keharmonian dan kedaulatan undang-undang dalam pentadbiran Malaysia.

“SAPP percaya PN dapat menyelamatkan Sabah dan Malaysia daripada tuntutan Filipina /Sulu ke atas Sabah.

“Kepercayaan ini terbentuk bahkan sebelum timbulnya isu terbaru oleh ahli politik Filipina untuk memasukkan peta Sabah dalam pasport negara itu.

“SAPP sedar dasar eksplisit kerajaan persekutuan PN untuk memerangi masalah pendatang asing tanpa izin, terutama di Sabah.”

Kenyataan itu ditandatangani presidennya Yong Teck Lee dan timbalan Edward Dagul, Richard Yong We Kong dan Japiril Suhaimin.

Selain itu, pihak terbabit juga merasakan kepatuhan terhadap Perjanjian Malaysia 1963 (MA63) dapat dicapai, seperti diumumkan Muhyiddin pada Mac ketika beliau melancarkan Kabinet persekutuan yang baru.

“Ketika Kabinet dibentuk, perdana menteri mengamanahkan menteri berasal dari Sabah untuk bertanggungjawab terhadap MA63. Ini adalah langkah praktikal yang penting bagi Sabah,” kata SAPP.

“Selepas 12 tahun sebagai parti pembangkang di peringkat nasional dan negeri, esok akan menjadi permulaan baru bagi SAPP dan ahli yang setia, yang berjuang untuk hak Sabah di Malaysia,” katanya.

Muhyiddin dijangka melancarkan PN esok, menjelang Pilihan Raya (PRN) negeri 26 September ini.

SAPP keluar daripada Barisan Nasional (BN) pada 2008 selepas kecewa dengan gabungan itu yang konon mengetepikan hak Sabah.- FMT


Pelajar Cedera Dibelasah Enam Rakan Sekolah Menengah Di Manggatal

KOTA KINABALU: Seorang pelajar Tingkatan Lima di sebuah sekolah menengah di Manggatal, di sini, cedera dipercayai dibelasah sekumpulan rakan sekolahnya, Khamis lalu.

Dalam kejadian kira-kira jam 12 tengah hari itu, mangsa berusia 17 tahun dilaporkan mengalami kecederaan tisu lembut di pipi dan kaki kanan.

Ketua Polis Daerah Kota Kinabalu, Asisten Komisioner Mohd Zaidi Abdullah, berkata siasatan awal polis mendapati, kejadian berpunca ketika mangsa sedang mengangkat meja masuk ke dalam kelasnya.

Katanya, laluan mangsa bagaimanapun terhalang oleh sekumpulan pelajar yang sedang bergambar.

“Mangsa dikatakan menjerit meminta laluan kepada kumpulan pelajar terbabit, namun tidak dipedulikan.

“Mangsa kemudiannya menjerit beberapa kali ‘tepi-tepi’ sebelum melanggar pelajar terbabit dengan meja yang diangkatnya,” katanya ketika dihubungi, hari ini.

Mohd Zaidi berkata, seorang pelajar terus menolak mangsa sebelum berlaku pergelutan antara mangsa dengan kumpulan pelajar terbabit.

Katanya, kejadian dilihat oleh seorang guru yang terus bertindak mengarahkan mereka untuk berhenti bergaduh.

“Pihak sekolah kemudiannya menghubungi ahli keluarga mangsa untuk memaklumkan kejadian sebelum mangsa dibawa ke Hospital Queen Elizabeth II (HQEII) untuk mendapatkan rawatan,” katanya.

Sementara itu, Mohd Zaidi berkata, mengikut laporan perubatan, mangsa tidak mengalami kecederaan serius dan pihaknya sudah menahan tiga daripada enam pelajar yang disyaki terbabit.

“Hasil siasatan mendapati enam orang yang dikenal pasti memukul mangsa, seorang ditahan semalam dan dua lagi ditahan hari ini. Bakinya yang masih bebas sedang dikesan.

“Seorang pelajar ditahan reman selama empat hari dan dua orang lagi akan diambil tindakan sama bagi membantu siasatan mengikut Seksyen 147 Kanun Keseksaan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Catat Tiga Kematian Hari Ini

PUTRAJAYA: Tiga kes kematian dilaporkan hari ini menjadikan jumlah kes kematian disebabkan COVID-19 di negara ini meningkat kepada 193 kes, bersamaan 0.87 peratus daripada jumlah keseluruhan kes.

Ketua Pengarah Kesihatan, Tan Sri Dr Noor Hisham Abdullah, berkata kes kematian itu membabitkan seorang lelaki dan dua wanita di Sabah.

“Kes kematian ke 191 ialah lelaki berusia 78 tahun yang mempunyai penyakit darah tinggi, dislipidemia dan penyakit jantung. Beliau meninggal dunia di Hospital Tawau.

“Manakala kes kematian ke 192 membabitkan wanita berusia 59 tahun. Beliau mempunyai penyakit darah tinggi, kencing manis dan penyakit buah pinggang yang kronik dan disahkan meninggal dunia di Hospital Tawau,” katanya dalam sidang media harian COVID-19, di sini hari ini.

Dalam pada itu, Dr Noor Hisham berkata bagi kes kematian ke 193 ia membabitkan wanita berusia 90 tahun dan mempunyai penyakit darah tinggi dan jantung serta disahkan meninggal dunia di Hospital Queen Elizabeth. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Euro 2020: Itali Juara Tewaskan England

LONDON: Itali menundukkan tuan rumah England pada perlawanan akhir Euro 2020 menerusi tendangan penalti selepas seri 1-1 di Stadium Wembley sebentar tadi.

England bermula rancak apabila berjaya menjaringkan gol seawal minit ke-2 melalui tendangan cantik Luke Shaw.

Itali cuba mengawal perlawanan pada separuh masa kedua, dan pada minit ke- 67 Leonardo Bonucci berjaya menyamakan kedudukan 1-1.

The Three Lions kecundang kepada The Azurri apabila tiga sepakan penalti gagal disempurnakan sekali gus menobatkan Itali sebagai juara Euro 2020.


(VIDEO) Budak Perempuan Melambung Ditanduk Bison

WYOMING – Berpantang maut sebelum ajal. Itu yang berlaku kepada seorang budak perempuan berusia sembilan tahun apabila terselamat selepas ditanduk seekor bison dalam kejadian di Taman Negara Yellowstone, Amerika Syarikat, Isnin lalu.

Akibat tandukan itu mangsa dari Odessa, Florida melambung setinggi beberapa meter ke udara.

Kakitangan taman negara berkata, mangsa tidak mengalami kecederaan mengancam nyawa dan telah dirawat oleh anggota paramedik di Old Faith Lodge.

Kejadian tersebut sempat dirakam dan tular di media sosial.

Difahamkan mangsa berkunjung ke taman negara itu bersama ahli keluarganya yang lain.

Peraturan taman negara mewajibkan pengunjung berdiri pada jarak 25 meter daripada bison atau rusa dan 100 meter daripada haiwan pemangsa seperti serigala dan beruang.

Pada Jun 2018, seorang wanita yang mengunjungi taman negara itu dirodok seekor bison selepas orang ramai berdiri terlalu dekat dengan haiwan tersebut. – Reuters


PPM keluarkan 21 kompaun dan saman dalam operasi khas musim perayaan di Semporna

SEMPORNA, 1 Jun – Pasukan Polis Marin (PPM) Semporna mengeluarkan 21 kompaun dan saman setakat ini dalam Operasi Khas bagi musim perayaan yang dijalankan di daerah ini.

Komander PPM Wilayah 4 Sabah, ACP Mohamad Pajeri Ali berkata operasi kali ini yang dijalankan mulai 8.00 pagi hingga 12 tengah hari ini bukan sahaja membuat pemeriksaan ke atas dokumen bot serta kenaikan laut lain di perairan Semporna, malah turut menguatkuasakan akta dan peraturan aktiviti air bagi bot membawa penumpang seperti Ordinan Perkapalan saudagar 1960 (MSO), Akta Polis 1967 dan Kanun Keseksaan.

“Ini (penguatkuasaan akta dan peraturan) penting bagi menentukan keselamatan pengguna bot pelancong dan kenaikan laut yang lain supaya keselamatan terjamin terutama sepanjang tempoh perayaan Aidilfitri dan cuti penggal persekolahan.

“Hasil pemeriksaan yang dijalankan setakat ini, mendapati 21 buah bot daripada 85 bot yang ditahan telah melakukan kesalahan di bawah Ordinan Perkapalan Saudagar 1960,” katanya dalam kenyataan di sini hari ini.

Menurut Mohamad Pajeri, antara kesalahan itu ialah membawa penumpang melebihi had yang dibenarkan dalam lesen operasi dan kelengkapan peralatan serta alat keselamatan tidak lengkap termasuk tiada jaket keselamatan.

Semua yang ditahan dirujuk kepada Jabatan Pelabuhan Dan Dermaga Sabah (JPDS) untuk tindakan lanjut.

Mohamad Pajeri berkata meskipun kesibukan dalam menyambut bulan Ramadan dan Syawal yang bakal menjelma tiba, tanggungjawab dan tugas PPM terhadap keselamatan masyarakat tetap dilaksanakan tanpa mengira masa.


Cadangan GPS perkara remeh – Vui Keong

PUTRAJAYA: Cadangan 19 Ahli Parlimen Gabungan Parti Sarawak (GPS) untuk memasukkan perkataan ‘Berdasarkan Semangat Perjanjian Malaysia 1963’ dalam pindaan Perkara 1 (2) Perlembagaan Persekutuan, disifatkan sebagai perkara remeh.

Menteri di Jabatan Perdana Menteri, Datuk Liew Vui Keong, berkata cadangan itu dikemukakan 19 Ahli Parlimen terbabit menerusi satu surat kepada Yang di-Pertua Dewan Negara, Isnin lalu.

“Kerajaan sudah meminta pandangan Peguam Negara, Tommy Thomas, berhubung cadangan itu dan beliau memaklumkan bahawa ia tidak boleh dilakukan mengikut Perlembagaan.

“Ia hanya mendatangkan kerumitan kerana jika dimasukkan perkataan ‘Berdasarkan Semangat Perjanjian Malaysia 1963’, ia juga harus disebut bahawa Singapura ialah sebahagian perjanjian 1963 itu, sedangkan faktanya Singapura keluar dari Malaysia pada 1965.

“Mereka tidak mengundi semata-mata kerana perkara ini, sekali gus menyebabkan usaha meminda Perlembagaan Persekutuan bagi mengembalikan status asal Sabah dan Sarawak gagal,” katanya pada sidang media, di sini, hari ini.

Selasa lalu, Rang Undang-Undang (RUU) Perlembagaan Persekutuan (Pindaan) 2019 tidak mendapat majoriti dua per tiga untuk diluluskan Dewan Rakyat apabila pengundian dibuat secara belah bahagi.

Pengundian dibuat selepas Perdana Menteri, Tun Dr Mahathir Mohamad, menggulung perbahasan mengenai pindaan itu mulai jam 9.30 malam.

Keputusan undian yang dijalankan mendapati 138 daripada 221 wakil rakyat mengundi bersetuju RUU itu diluluskan, manakala 59 wakil rakyat tidak mengundi.

Yang Dipertua Dewan Rakyat, Datuk Mohamad Ariff Md Yusof, dipetik sebagai berkata justeru usul itu tidak boleh diteruskan untuk bacaan kali ketiga,

Mengulas lanjut, Vui Keong berkata, tambahan perkataan berkenaan bagi pindaan itu adalah tidak perlu dalam Artikel 1(2) kerana ia sudah terkandung dalam maksud Huraian Perlembagaan.

“Huraian itu ialah Fasal 2 RUU ini bertujuan menggantikan Fasal (2) Perkara 1 Perlembagaan Persekutuan untuk menyatakan semua negeri yang membentuk Persekutuan dengan mengembalikan, dengan ubahsuaian, kedudukan Fasal (2) Perkara 1 Perlembagaan Persekutuan ketika pembentukan Malaysia pada 1963.

“Pindaan ini dibuat selaras dengan semangat Perjanjian Malaysia yang dimeterai pada 1963. Pindaan ini memenuhi aspirasi dan harapan Kerajaan Sabah dan Sarawak serta semua rakyat Sabah dan Sarawak,” katanya

Sementara itu, Vui Keong berkata, terpulang kepada Ketua Whip parti masing-masing untuk mengambil tindakan terhadap empat Ahli Parlimen Pakatan Harapan (PH) yang tidak hadir ketika pengundian RUU berkenaan.

“Perdana Menteri sudah mengeluarkan arahan pada Mac lalu untuk mewajibkan semua Ahli Parlimen PH menghadiri sesi Parlimen pada Selalu lalu.

“Namun, ada dalam kalangan mereka sudah memberi alasan, termasuk perlu menghadiri mesyuarat di luar negara,” katanya.

Empat Ahli Parlimen itu ialah Menteri Pendidikan, Dr Maszlee Malik (Simpang Renggam); Timbalan Menteri Industri Utama, Datuk Seri Shamsul Iskandar Mohd Akin (Hang Tuah Jaya); Noor Amin Ahmad (Kangar) dan Muslimin Yahya (Sungai Besar). – Berita Harian


Samakan Unduk Ngadau Dengan ‘Persembahan Lembu Eksotik’, Paguam Mohon Maaf Kepada KDMR

KOTA KINABALU : Peguam kepada Philip Among, Marcel Jude memohon maaf kepada komuniti Kadazan Dusun Murut dan Rungus (KDMR) atas bahagian dalam penghujahan mahkamahnya yang menyamakan acara ratu cantik Unduk Ngadau dengan “persembahan lembu eksotik” dan “acara lelong”.

Marcel adalah peguam yang mewakili Philip ahli politik daripada Parti Solidariti Tanah Airku Rakyat Sabah (STAR) yang berdepan pertuduhan cabul.

“Saya, Marcel Jude Joseph, dengan ikhlas dan sepenuh hati memohon maaf atas bahagian dalam penghujahan mahkamah yang telah menyinggung dan menyakitkan (pihak yang berkaitan).

“Maka di sini saya membuat permohonan maaf ikhlas ini kepada semua Unduk Ngadau (pemenang acara tersebut) di seluruh Malaysia, dari permulaan acara ratu cantik Kaamatan Unduk Ngadau sehingga untuk tahun 2021,” katanya dalam kenyataan hari ini.

Marcel berkata, permohonan maaf itu ditujukan kepada ahli jawatankuasa penganjur tahun ini dan tahun-tahun sebelumnya; ahli jawatankuasa perayaan Kaamatan tahun ini dan tahun-tahun sebelumnya, semua pihak terlibat dalam penganjuran acara itu sejak ia mula diperkenalkan pada 1960, serta semua orang Kadazandusun Sabah.

Dia juga memetik kenyataan yang dibuat Pengerusi Majlis Wanita Kadazandusun Joanna Kitingan semalam, yang menyifatkan kenyataan Marcel sebagai “merendahkan maruah, menghina, memfitnah dan tidak sensitif” terhadap budaya masyarakat itu.

Menurut Marcel, pihak pendakwaan telah meminta ikat jamin sebanyak RM100,000 dan maka dia melakukan yang terbaik agar majistret Jessica Ombou Kayakun menetapkan jumlah yang lebih rendah.

“Perenggan yang menyinggung, seperti didakwa Joanna Kitingan, dibuat atas tujuan dalam perbicaraan mahkamah. Ia tidak dibuat dengan sebarang niat jahat, niat provokasi atau untuk menyakitkan. Ia dibuat untuk membela anak guam saya.

“Sebagai peguam, saya perlu bertindak sebaik mungkin untuk anak guam, seperti yang dirasakan bersesuaian,” katanya lagi.

Marcel berkata dia tidak boleh menarik balik penghujahan bertulisnya kerana ia adalah res judicata, iaitu sebahagian daripada prosiding mahkamah yang telah ditetapkan dan hanya hakim yang boleh menentukan sama ada untuk menerimanya atau tidak.

Katanya, walaupun perenggan yang dibangkitkan itu ada dalam penghujahan bertulis, dia tidak membacanya ketika di mahkamah, seperti didakwa Joanna.

Susulan penghujahan Marcel, mahkamah menetapkan 14, 21 dan 22 Julai untuk pengurusan kes praperbicaraan. Phillip dikenakan ikat jamin RM8,000 untuk setiap pertuduhan, dengan dua penjamin tempatan.

Phillip, 52, mengaku tidak bersalah atas empat pertuduhan mencabul peserta ratu cantik tempatan dan satu pertuduhan sama terhadap seorang lagi perempuan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Senarai 11 Ahli PKR Umum Keluar Parti

BERIKUT 11 ahli Parti Keadilan Rakyat (PKR) yang mengisytiharkan keluar daripada KEADILAN dan muafakat Pakatan Harapan bagi membentuk sebuah blok bebas di Parlimen.

1. Datuk Seri Mohamed Azmin AliAhli Parlimen Gombak

3. Datuk Saifuddin AbdullahAhli Parlimen Indera Mahkota

5. Datuk Kamaruddin JaffarAhli Parlimen Bandar Tun Razak

6. Datuk Mansor OthmanAhli Parlimen Nibong Tebal

7. Datuk Rashid HasnonAhli Parlimen Batu Pahat

8. Datuk Seri Dr. Santhara KumarAhli Parlimen Segamat

10. Willie MonginAhli Parlimen Puncak Borneo


Projek Hidro Telekosang Bakal Merubah Daerah Kecil Kemabong

TENOM: Ahli Dewan Undangan Negeri (ADUN) Kemabong Jamawi Jaafar yakin dengan terlaksananya projek mega seperti Hidro Telekosang di daerah Kecil Kemabong, ia mampu merubah landskap pembangunan daerah itu sekali gus merancakkan pertumbuhan ekonomi masyarakat setempat.

Beliau berkata projek yang bernilai RM450 juta itu akan dilaksanakan tidak lama lagi di mana selain dapat merancakkan pertumbuhan ekonomi setempat ia juga dapat meningkatkan kemudahan asas khususnya bekalan elektrik di negeri ini, khususnya di daerah kecil Kemabong.

Di samping itu, tambah beliau, ia akan membuka peluang pekerjaan kepada penduduk setempat khususnya golongan belia di daerah ini dan Kemabong.

“Saya telah meminta kontraktor utama projek ini agar memberikan peluang kepada golongan belia khususnya dari daerah ini untuk diambil bekerja dalam syarikat mereka,” katanya ketika ditemui selepas menerima kunjungan hormat dan taklimat daripada kontraktor Powerchina.Ca di pejabat Pusat Khidmat Adun Kemabong di sini pada Selasa.

Dalam perkembangan sama, beliau turut meminta kontraktor induk yang melaksanakan projek itu agar memberikan ruang dan peluang kepada kontraktor kecil tempatan untuk sub kontraktor bagi kerja kecil.

“Saya berharap kontraktor kecil tempatan yang berdaftar di Kemabong dan Tenom diberikan keutamaan,” katanya.

Jelas beliau, kontraktor pelaksana juga akan mengadakan sesi taklimat bersama pemimpin masyarakat di daerah kecil Kemabong yang akan diadakan di Dewan Sri Antoros bagi memberikan kefahaman kepada masyarakat tentang perjalanan dan keselamatan projek itu nanti.


Geran Tanah Hak Rakyat, Kenapa Perlu Disiasat?

BELURAN: Datuk Seri Mohd. Shafie Apdal menyelar desakan Parti Bersatu Sabah (PBS) yang meminta siasatan dibuat terhadap langkah kerajaan beliau menyerahkan geran tanah individu kepada rakyat.

Tegas Ketua Menteri, geran tanah adalah hak rakyat Sabah yang dinafikan kerajaan Barisan Basional (BN) selama berpuluh tahun, justeru dasar pemerintahan Parti Warisan Sabah (Warisan) sejak 2018 ialah memastikan rakyat mendapat tanah.

Pada masa sama, beliau turut menyoal kenapa PBS tiba-tiba sahaja bising dengan pemberian geran itu yang telah dimulakan sejak awal 2019 sedangkan ketika sebelum ini Tan Sri Musa Aman hanya memberikan geran komunal setiap kali musim pilihan raya tiba, PBS hanya berdiam diri.

“Kalau mereka boleh menyerahkan geran tanah, kenapa kita tidak boleh menyerahkannya.

“Ini tanggungjawab kerajaan untuk membantu rakyat,” katanya kepada pemberita selepas Majlis Penyerahan Geran Tanah daerah Beluran, di sini hari ini.

Semalam, Setiausaha Agung Parti Bersatu Sabah (PBS) Datuk Jahid Jahim meminta Suruhanjaya Pilihan Raya (SPR) melakukan siasatan terhadap Shafie berikutan penyerahan geran tanah yang dilakukan kerajaan Warisan.

Mohd. Shafie berkata, semasa kempen pilihan raya umum 2018, BN secara terang-terangan memberikan geran kepada rakyat, namun apa yang dilakukan oleh Warisan sekarang sebenarnya telah bermula sejak awal tahun 2019.

Mohd. Shafie berkata, rakyat kini tidak perlu menunggu kama untuk mendapat geran, malah lebih banyak geran telah diluluskan oleh Jabatan Tanah dan Ukur (JTU) sejak Warisan memerintah yang akan diserahkan tidak pama lagi.

Dalam perkembangan lain, ketika ditanya mengenai rancangan membina lebih banyak universiti di Sabah, beliau berkata, sudah sampai masanya pembinaan lebih banyak institusi pendidikan kerana sesuai dengan keperluan dan populasi yang semakin meningkat.

Sehubungan itu katanya, melalui Kementerian Pelajaran dan Inovasi, beliau mengalakkan kerjasama universiti luar negara dengan universiti tempatan untuk melahirkan lebih ramai graduan tempatan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lori Muatan Ketam Terbabas Sendiri, Pemandu Selamat

TAWAU: Sebuah lori terbabas selepas cuba mengelak sebuah kenderaan yang berhenti secara tiba-tiba di Batu 4 1/2 Jalan Apas, di sini.

Kejadian berlaku ketika pemandu lori dari arah Batu 2 1/2 Jalan Apas menuju ke lapangan terbang dan menyebabkan jalan raya terbabit mengalami kesesakan kerana berlaku pada waktu orang ramai keluar bekerja.

Ketua Polis Daerah Tawau Asisten Komisioner Peter Umbuas berkata, kemalangan yang berlaku kira-kira jam 8.30 pagi itu menyebabkan lori yang membawa muatan ketam terbalik dengan sendirinya.

“Siasatan awal mendapati kemalangan berlaku akibat kecuaian pemandu lori yang tidak menjaga jarak pemanduan ketika mengekori kenderaan di hadapan,” katanya dalam kenyataan medianya di sini.

Peter berkata, akibat kemalangan itu lori terbabit mengalami kerosakan di bahagian hadapan, sisi kanan dan belakang manakala pemandunya tidak mengalami sebarang kecederaan dan kes disiasat dibawah Peraturan 10 LN59/166.


2 Beranak Mati Dibunuh Kerana Curi Password WiFi Jiran

Seorang lelaki ditahan pihak berkuasa Pakistan kerana membunuh dua beranak yang didakwa mencuri password WiFi kediamannya.

Menurut saudara mangsa, dua beranak terbabit sebelum ini pernah menerima ugutan bunuh daripada suspek selepas mereka bertengkar beberapa kali sejak dua bulan lalu.

Suspek yang dikenali sebagai Qasim juga didakwa menghantar ugutan kepada anak sulung mangsa. Namun suspek bertindak menghilangkan diri selepas mangsa membuat laporan polis.

Mangsa pertama, Farooq, merupakan pekerja di sebuah kilang keluli dan anaknya, Haris, masih melanjutkan pengajian di Universiti Karachi.

Tidak beberapa lama selepas kejadian itu, polis berjaya menahan suspek di bandar Shah Latif. Ketika disiasat, Qasim mengaku telah membunuh dua mangsa terbabit.

Menggunakan perkhidmatan WiFi pengguna lain tanpa keizinan bukan perbuatan yang menyalahi undang-undang. Tetapi dari segi agama, perbuatan itu tetap salah.

Namun menurut fatwa moden yang dikeluarkan oleh Jabatan Hal Ehwal Islam dan Aktiviti Kebajikan Dubai (IACA), perbuatan itu adalah satu kesalahan dan pelakunya boleh dihukum.

“Tidak dibenarkan orang menggunakan apa yang dimiliki oleh orang lain tanpa bayaran atau kebenaran. Oleh itu, internat harus digunakan hanya selepas seseorang itu melanggan perkhidmatan tersebut.”

Penduduk di Pakistan majoritinya adalah beragama Islam di mana 96.28 peratus penduduknya beragama Islam.


MOSAR Selamatkan Pendaki Sesak Nafas Di Gunung Kinabalu

RANAU: Seorang pendaki warga United Kingdom (UK) terpaksa diselamatkan selepas mengalami sesak nafas ketika berada di Panden Hut, Gunung Kinabalu, di sini semalam.

Dalam kejadian kira-kira jam 11.30 malam itu, Isobel Molly Clarke, 23, dilaporkan meminta bantuan pihak pengurusan gunung berkenaan selepas mengalami sindrom akut gunung (AMS).

Penyelia Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Mohd Hasbi Hajat, berkata pihaknya menerima panggilan kecemasan pada jam 11.40 malam berhubung kejadian itu.

Bertindak atas maklumat itu, tujuh anggota Pasukan Bomba Bantuan Mencari dan Menyelamat di Gunung (MOSAR) dikejarkan ke lokasi bersama sebuah jentera Unit Bantuan Perkhidmatan Kecemasan (EMRS) untuk memberi bantuan segera.

“Sebaik tiba di lokasi, mangsa diberikan rawatan awal bagi menstabilkan keadaannya sebelum dibawa turun menggunakan kaedah ‘piggy back carry’.

“Mangsa seterusnya dibawa ke Timpohon Gate sebelum diserahkan kepada pasukan EMRS untuk dibawa ke Hospital Ranau,” katanya.

Mohd Hasbi berkata, operasi ditamatkan pada jam 1.30 pagi.


Pemandu & Penumpang Maut Van Langgar Belakang Lori Di Kinabatangan

KINABATANGAN: Dua lelaki maut selepas van mereka terlanggar belakang lori treler dalam kemalangan di Jalan Lahad Datu ke Sandakan, berdekatan Simpang Estet Kertam, malam tadi.

Dalam kejadian kira-kira jam 11.25 malam itu, pemandu dikenali sebagai Muhammar Ghadafi Abdul Ghafar, 38 dan penumpangnya, Mohd Ridzuan Madarup, 42, dilaporkan meninggal dunia di tempat kejadian akibat kecederaan parah di badan.

Ketua Balai Bomba dan Penyelamat Kinabatangan, Nurul Azlan Shah Jamalludin, berkata pihaknya menerima panggilan kecemasan pada jam 11.30 malam dan bergegas ke tempat kejadian bersama enam anggota.

Katanya, van pelancongan berkenaan dalam perjalanan dari Semporna ke Kota Kinabalu terlanggar belakang lori treler 10 tan.

“Pemeriksaan mendapati, terdapat dua mangsa lelaki tersepit dalam van dan anggota bomba mengeluarkan mereka dalam masa 40 minit.

“Mangsa disahkan meninggal dunia dan mayat dua lelaki itu diserahkan kepada pihak polis untuk tindakan lanjut,” katanya ketika dihubungi, hari ini.

Sementara itu, Ketua Polis Daerah Kinabatangan, Superintendan Dzulbaharin Ismail, berkata, punca kejadian dipercayai van dipandu laju dan melanggar belakang treler yang rosak.

“Kes disiasat mengikut Seksyen 41(1) Akta Pengangkutan Jalan 1987,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Lagi Amalan Ketua Menteri ‘Control’ Peruntukan – Masiung Banah

KOTA KINABALU: Belanjawan Sabah 2020 yang dibentangkan Ketua Menteri, Datuk Seri Panglima Mohd. Shafie Apdal Jumaat lalu mencipta sejarah tersendiri kerana tidak lagi berlaku pemusatan kuasa dan monopoli peruntukan kepada Kementerian Kewangan atau Jabatan Ketua Menteri (JKM) sahaja seperti yang diamalkan sebelum ini.

Ahli Dewan Undangan Negeri (ADUN) Kuamut, Datuk Masiung Banah berkata, Mohd. Shafie merangkap Menteri Kewangan sebaliknya telah memperkasakan setiap kementerian yang ada dengan tambahan peruntukan lebih tinggi agar setiap kementerian itu dapat memikul tanggungjawab bersama membangunkan Sabah.

Katanya, Belanjawan 2020 juga adalah salah satu cara Ketua Menteri mahu memastikan aagr setiap pemimpin sama ada menteri atau pemimpin masyarakat termasuk di peringkat pejabat daerah dapat melaksanakan arahan yang telah diberikan.

“Saya dapat membaca dan memikirkan bahawa Ketua Menteri mengurangkan pemusatan kuasa di Kementerian Kewangan dan JKM, beliau merupakan seorang Ketua Menteri yang menurunkan kuasa kepada menteri-menteri, beliau memperkasakan menteri-menteri ini, kementerian-kementerian ini sebab itu ada kenaikan peruntukan.

‘Yang kedua, saya perhatikan Ketua Menteri merangkap Menteri Kewangan membaca setiap bait perkataan sehingga angka-angka bukan sahaja ratusan juta, puluhan juta tetapi setiap sen peruntukan kepada kementerian, kepada jabatan, agensi-agensi dan juga pejabat daerah disentuhnya,” katanya ketika membahaskan belanjawan itu dalam Sidang Dewan Undangan Negeri (DUN) Sabah semalam.

Masiung berkata, berikutan itu, setiap menteri yang bertanggungjawab perlu menunaikan hasrat Ketua Menteri itu dengan memastikan peruntukan yang disediakan dibelanjakan sehingga ke peringkat akar umbi agar dapat dimanfaatkan oleh rakyat.

Katanya, sama ada pemimpin itu mempunyai kedudukan dalam kerajaan atau parti sekali pun, tanggungjawab kepada rakyat harus diutamakan kerana perkhidmatan mereka dinilai sepanjang masa.

“Sebab itu saya ingin ingatkan kepada menteri-menteri, amanah telah diberikan oleh Ketua Menteri, peruntukan telah diberikan kita mahu peruntukan itu tolong belanjakan sehingga ke akar umbi.

“Demikian juga jabatan-jabatan, pegawai-pegawai daerah tolong belanjakan kerana kerajaan bukan sahaja dipantau oleh Ketua Menteri, tetapi rakyat juga memantau ketika ini,” tegasnya.

Tambah beliau, setiap menteri tidak perlulah mengejar populariti sehingga sibuk berswafoto dengan rakyat kerana tugas mereka adalah untuk menjaga kebajikan rakyat bukannya berswafoto tetapi tiada faedah diterima.